Asel Luzarraga: "Lehen Munduak ez nau erakartzen" — Gaztezulo\nAsel Luzarraga: "Lehen Munduak ez nau erakartzen"\nAsel Luzarraga: "Lehen Munduak ez nau erakartzen" https://www.gaztezulo.eus/albisteak/asel-luzarraga-quotlehen-munduak--ez-nau-erakartzenquot https://www.gaztezulo.eus/albisteak/asel-luzarraga-quotlehen-munduak--ez-nau-erakartzenquot/@@download/image/2010121794asel__1361870058.jpg\nTestua: Igone Fernandez Argazkiak: Txalaparta\n"Utopiaren Itzalak" du izenburua Mundakako idazlearen nobela berriak. Utopikotzat joko dituzte askok, seguru aski, Luzarragaren sinesteak; arriskutsutzat Txileko agintariek. Atxilo aldiaren eta epaiketaren amesgaiztoa pasatuta, Euskal Herrira etorri da, gutxirako bada ere, eta tartea egin du gurekin literaturaz baino haragoko kontuez ere hitz egiteko.\nKartzelak, Txilen eta hemen, deitoragarriak ezta?\nTira, nik hemengoak, barrutik, ez ditut bizi izan. Hango jendarme batek komentatu zidan, berak Europako kartzelak ere ezagutzen dituelako, estandarrak ezberdinak direla; baina bai, funtsean denek dute helburu bera. Denak dira arazoaren parte eta ez arazoaren konponbide.\nTxileko hedabideek, nola ez, paper garrantzitsua jokatu dute auzian. Zure jatorri euskalduna eta ideia anarkistak baliatu dituzte maputxeen alde egindako lana kriminalizatzeko.\nBai, argi dago, batetik, euskaldun izateagatik ikertu nindutela. Gero, ikerketa horretatik abiatuta ikusi zuten anarkista nintzela eta, bestalde, nik maputxeen alde idatzitako artikulu bat baliatu zuten jazarpen politiko hori nolabait zuritzeko. Titularretan-eta, hori zen irudia: euskalduna, anarkista, punkya\nezaugarri txarrak balira legez. Bitxia da, bestalde, nire jatorriarekin nola jolastu zuten. Ni kriminalizatzeko zenean, euskalduntzat hartzen ninduten; baina nire alde egiteko zenean, komunikabide berberetan, espainol esaten zidaten! barrez.\nZein da zure egia? Nahiz eta agian ez duzun zure burua defendatzeko beharrik ere sentituko\nOso argi geratu da hasieratik esan nuena. Txilen ez nuen sekula legez kontrako jardunik izan; lekuko deserosoa nintzen haientzat eta, gainera, kanpaina politikoaren erdian behar zuten puzzle pieza nintzen. Legez kontrako ezer egiten ez nuenez, eurek beraiek asmatu behar izan zuten zerbait, eta muntaia poliziala egitea besterik ez zitzaien geratu, eurek nire etxean jarritako gauzei argazkiak egin eta hori baliatu.\nNola baloratzen duzu ingurukoen erantzuna eta erreakzioa?\nSortu zen elkartasun mugimendua oso polita izan zen berezko gauza izan zelako eta pentsamendu desberdinetako pertsonak batu zirelako. Dudarik gabe, horrelakoak oso garrantzitsuak dira norberaren animoarentzat eta, bestetik, agintariei presioa egiteko. Argi daukat ni txiletarra edo, are gehiago, maputxea izanez gero oraindik kartzelan egongo nintzatekeela.\nInstituzioek, ordea, ezer gutxi egin dute.\nAnarkista izanik, egia esan, ez nuen lar espero erakundeen aldetik; eta ez dut ezer jaso. Eusko Jaurlaritzatik-eta hurbilketa txikiena ere ez, deirik ez\nbaina, beno, espero ere ez nuen espero eta, beraz, zentzu horretan ez dut inolako frustraziorik sentitu.\nAgian egunen batean idatziko duzu nobelaren bat esperientzia hau oinarri hartuta. Ez dakit ohitura ote duzun lehenengo pertsonan bizitako esperientziak edo pasarteak gero fikziozko istorioetan txertatzeko\nNire liburuetan beti daude gauza txikiak niri lotutakoak edo ingurukoei lapurtutakoak barrez. Eta orain, bai, banabil liburu bi idazten. Bata fikziozkoa, Txilen gertatutakoak zeharka bada ere jasoko dituena; eta bestea kronika moduan historia oso-osorik kontatuko duena. Azken hau izango da, gainera, gazteleraz idatziko dudan lehenengoa eta agian bakarra. Era xumean bada ere, han antzeko egoeratan daudenentzako tresna baliagarria izan dadin nahi dut, hango errepresioa ikaragarria da eta.\nBuf! Datak jartzea pila bat kostatzen zait! Gaztelerazkoa datorren urterako egotea nahiko nuke. Bestea, fikziozkoa, nahiko aurreratuta daukat, baina ez diot eperik jarri nahi. Berez etorriko da\n90eko hamarkadan kokatu duzu nobela berria, Euskal Herrian. Non eta zertan zenbiltzan zu Iosu Eskorbuto hil zen urte hartan?\nGarai hartan 20 urte nituen, 21 betetzeko. Enpresa ikasketak egiten nenbilen eta justu uda horren ostean hasi nintzen Euskal Filologia ikasten, nire oroimenak huts egiten ez badu behintzat. Punky izaten jarraitzen nuen, agian 80ko hamarkadako zurrunbilo hartatik aterata, apur bat baretuta, baina nire betiko izaera edo espiritu anarkistari eutsita.\nOrduko gazteria eta gaur egungoa alderatzeko eskatuz gero? Nobela honetan presentzia handia duen gauzak aldatzeko ilusio eta grina hori galdu omen dugulako galdetzen dizut.\nUste dut gaztaroa atzean uzten dugun heinean beti dugula joera atzetik datozenak geure parametroen arabera neurtzeko eta horren arabera baloratzeko. Nik imajinatzen dut, gaur egun, gazteen artean badaudela beste modu batzuk agian aurrekook egin genuenari segitzeko. Horregatik, zaila da epaitzea, gure morala datozenenaren gainetik balego bezala, eta nahiago dut horretan ez sartu barrutik bizi gabe oso zaila delako ulertzea zerk mugiarazten zaituen. Baina egia da nire liburua badela deia botereari aurre egiteko eta daramagun norabideaz hausnarketa egiteko. Ahal den neurrian, planto egiteko.\nSenitartekoak izan arren, elkar apenas ezagutzen duten bi pertsonaia jarri dituzu parez pare. Josu iloba junkiea eta Artur osaba enpresaria. Denborarekin, komunean uste baino gehiago dutela ikusiko dute.\nBai, biak, arrazoi desberdinengatik, apur bat bazterrean mugitu dira familiaren baitan. Baina Arturrek beti sentitu du Josurenganako maitasun berezia, nerabe zenetik bideratu nahi izan du, pentsarazi, liburuak bidaltzen zizkion\nHorregatik bera izango da egokiena Josu hartu eta, gaztearen bizitzako unerik kritikoenean, aurrerantz tiratzeko. Harreman horretan beti egongo da tentsioa Arturrek badituelako bere itzalak eta Josuk ikusten duelako gehiago direla osabak ezkutatzen dituen gauzak erakusten dituenak baino.\nDurangon egongo da nobela. Zer iritzi duzu zuk Azokaren kontura?\nBa, egia esan, ez dut hausnarketa handiegirik egin eztabaida horren inguruan. Ez naiz inoiz larregi kezkatu merkatuaz eta salmenta kontuez. Industria alde batetik mugitzen da, baina egileok gorputzak eskatzen diguna egiten dugu. Egia da oso garrantzitsua dela han egotea, topagune bat delako; jendeak zu ikusteko, zuk jendea ikusteko\nzentzu horretan, adibidez, oso egitasmo interesgarria da Ahotsenea. Baina kritikak ere ulertzen ditut, asko nor bere burua erakusteko joaten direlako hara benetan kultura bizitzeko baino. Gainera, neurriz kanpoko zerbait bilakatu da eta euskal kulturak bizi duen errealitatearen irudi faltsifikatua ematen du. Dena dela, gehiago kezkatzen naute literaturatik kanpoko gizarte arazoek, idazleona oso mundu txikia da eta gure eragina hutsaren hurrengoa barrez. Apaltasun handiz hartu behar dugu gure lana.\nBestela ere, literatur eskola askotan aritzen zara. Euskal idazleen mundu txiki hori handitzera bideratutako errezeta edo formula al dira?\nIdazleok ekarpen txiki bat egiten dugun herritar xumeak gara eta horregatik gure eginbeharra da, baita ere, gainontzeko herritar xumeekin batzea eta hitz egitea. Niri harreman horizontalak gustatzen zaizkit denerako, garrantzitsua da gure kezkak konpartitzea.\nTarte batez hemen egongo zaren arren, Hego Amerikara itzuli nahi duzula irakurri dut. Euskal Herriarekin desengainatuta, ala?\nEz Euskal Herriarekin\nOrokorrean, Lehen Munduak ez nau gehiegi erakartzen. Gure pribilejioak, gure itxurazko oparotasuna\ndena Hirugarren Munduan oinarrituta dago eta momentu honetan ikusten dut han gauza gehiago dagoela egiteko. Nire balioetatik, behintzat, mundu aldatzeko oinarria han dago, gizarte mugimendu oso interesgarriak daude. Hemen ere badaude baina, beharbada, ez naute larregi motibatzen. Ikusten dut gure kezkak, benetakoak izanda ere, beste leku batzuetan dauden premiekin alderatuta luxuzkoak direla.


Larrabetzuarrok Lapurdin Korrikagaz | Larrabetzu Euskal Herria\nLarrabetzuarrok Lapurdin Korrikagaz\n2015-03-19 larrabetzutik Utzi iruzkina\nPitike Pitikek egindako deialdiari erantzunda, hainbat larrabetzuarrek asteburua KORRIKAren atzetik emango dugu. Kilometro bat ere erosi dugu Lapurdin. Hona bertako arduradunek bidali dizkiguten argibideak:\nKorrika lasterketaren 19. edizioaren karietara, Larrabetzuko taldeak lekukoa hartzea erabaki du. Zorionak ! Hona, zuen kilometroari buruzko informazioak:\nEguna: martxoaren 21a (larunbata)\nKilometro zenbakia: 503\nTenorea: 18:15ean (10 minutu lehenago etorri behar baita, Korrika 18:25ean pasako da)\nNun: Ibardin behereko bidegurutzean, “Délices d’Amatxi” okindegian\nBukatzeko, entsea zaitezte ahal bezainbat jende animatzen Korrikan parte hartzera ! Beste xehetasunik nahi bazenute, dei nazazue problemarik gabe.\nGau eskolako permanentea\nPitike Pitikekook, larrabetzuar guztioi zabaldu gura dizuegu Ibardinera etortzeko gonbitea. Larrabetzutik ordu eta erdira baino ez dago, egunean bertan Korrika 15:30ean helduko da Lesakara eta egun pasa ederra egiteko atxaki ederra da.\nAurreko sarreraTxakolinaren eguna 2015Hurrengo sarreraLarrabetzuarrok Korrikan! #Larrabetzu #korrika2015


BandaBeat.com jaio da, euskarazko musika talde amateurrei zuzendutako sare soziala — Gaztezulo\nBandaBeat.com jaio da, euskarazko musika talde amateurrei zuzendutako sare soziala\nBandaBeat.com jaio da, euskarazko musika talde amateurrei zuzendutako sare soziala https://www.gaztezulo.eus/albisteak/bandabeatcom-jaio-da-euskarazko-musika-talde-amateurrei-zuzendutako-sare-soziala https://www.gaztezulo.eus/albisteak/bandabeatcom-jaio-da-euskarazko-musika-talde-amateurrei-zuzendutako-sare-soziala/@@download/image/2011452033BandaBeat.jpg\nMusika bizi bai baina musikaz bizi ez diren talde gazteei zuzenduriko ataria sortu du Azkue Fundazioak, euskarazko edukiak sustatzeko modu berritzailea proposatuz\nMySpace eta Last.fm moduko sareen ideiatik abiatuta eratu du Azkue FundazioakBandaBeat.com ataria. Gazteei zuzendua, egitasmoa helburu bikoitzarekin jaio da.\nBatetik, hasten eta ikasten ari diren musika taldeen elkargune izan nahi du; eurek elkarren berri izan dezaten eta bandek beren sorkuntza bideratzeko moduak aurki ditzaten.\nBandaBeat.com 2009an sortutako Banden Lehia izeneko lehiaketa arrakastatsuan oinarritzen da 50 taldek baino gehiagok eman zuten izena eta 150 abestitik gora erregistratu ziren, eta hain justu ildo beretik jarraituko dute sare sozial berria etengabe dinamizatzeko. Banden arteko lehiaketa birtualak antolatzea da sustatzaileen asmoa, eta sariak ere banatuko dituzte. Zenbaitetan dirua banatuko dute, baina kontzertuak emateko edo diskoak grabatzeko aukera ere izango dira jokoan.\nEuskara mundu zabalean\nBigarren helburuak euskara sustatzearekin du zerikusia. Euskarazkoak ez diren edukiak ere onartuko dituzte, hau da, edozein hizkuntzatan kantatzen duten bandak onartuko dituzte, baina erabiltzaileari antzeko bandak proposatzerakoan, euskarazkoek izango dute protagonismo berezia.\nHartara, munduko edozein erabiltzailek BandaBeat.com atariko musika atsegin badu, euskaraz kantatzen duten taldeak ezagutzeko aukera izango du.


Jugatx Larrakoetxeak irabazi du EHIko komiki lehiaketaren lehen edizioa | Laudio Ikastola\nJugatx Larrakoetxeak irabazi du EHIko komiki lehiaketaren lehen edizioa\nLaudio ikastolako Jugatx Jiashang Larrakoetxea Gorostidiren “Amaiur 150. Amaiurko setioa” lanak irabazi du Euskal Herriko Ikastolen Komiki Lehiaketaren lehen edizioa. Juegatxek sariaren aitorpena jaso berri du lagun artean; bere lana Xabiroi komiki aldizkarian argitaratzeaz gainera, marrazteko tablet bat jaso du sari gisa. Jugatxen komikia izan da hautatua, lehiaketara aurkeztu diren 39 lanen artean.\nSaritutako lana ikusgai dago Araba Euskaraz webgunean: https://ikastola.eus/sites/default/files/komikiak/AMAIUR-14.pdf.\n“Amaiur 150. Amaiurko setioa”, Xabiroi komiki aldizkariaren urriko zenbakian argitaratuko da, eta Dani Fano komikigile eta aldizkariaren zuzendariak lagunduko dio Jugatxi aldizkarian argitaratzeko edizio lanetan. Bere lana Xabiroi aldizkarian argitaratzeaz gain, Jugatxek marrazteko tablet bat ere eraman du sari gisa.\nIkastolak Herriari ekimenaren baitan kokatzen da Euskal Herriko Ikastolen Komiki Lehiaketa. Baina lehiaketa baino, dena den, parte-hartzea sustatu nahi izan da ekimen honen bitartez. Izan ere, komikigintza atsegin duten eta horretan lehen urratsak egiten ari diren gazteei euren sormen lana garatzeko aukera ematea zen helburu nagusia, eta era berean, komikiak atsegin dituzten baina oraindik egiteko urratsa egin ez duten gazteak ere animatu nahi izan dira pauso hori ematera. Eta bai batzuek zein besteek egin dute urrats hori, eta hori bera saritu nahi izan da Komiki lehiaketa honetan. Horregatik, parte-hartzaile guztien artean hainbat sari zozkatu dira: marrazteko bi tablet eta Xabiroi bildumako albumak (3na albumeko bost sorta). Gainera, parte-hartzaile guztiei Xabiroi aldizkariaren urtebeteko harpidetza bana oparitu zaie.\nDani Fano eta Ainara Azpiazu “Axpi” komikigileek eta Koldo Aldabe Ikastolen Elkarteko komunikazio taldeko kideak osatu dute epaimahaia, eta aho batez hartu dute erabakia. Irudigintza bezala narrazioa ere aintzat hartuta Jugatxen “Amaiur 150” lanak merezimendu osoz jaso duela saria azpimarratu du epaimahaiak.\nBestetik, komiki irabazlearen ilustrazioak nahiz gidoia egile berarena izan bada ere, epaimahaiak azpimarratu du lanik gehienak talde lanaren emaitza izan direla. Komikigintzan, hain zuzen ere, talde-lanak garrantzi handia du, eta gazte hauek erakutsi duten elkarlan hori aldarrikatu nahi izan du epaimahaiak.\nEuskal Herriko Ikastolen Komiki Lehiaketaren lehen edizio honetan gaia emana izan da. Hain zuzen ere, Amaiurko gazteluaren setioaren inguruko kontakizun bat osatzea eskatu zitzaien egileei. Batzuek kontakizun hori hartu dute gaitzat; beste batzuek, berriz, gaiaren garaian kokatu arren, amodiozko narrazio bat asmatu dute. Badira garai hartan oinarritutako bestelako kontakizunen bat asmatu dutenak, eta baita hamaseigarren mendea eta gaur egungo aroaren arteko lotura egin duenik ere.\nAurkeztutako lan guztiak Araba Euskaraz webgunean ikusgai daude: https://arabaeuskaraz.eus/komiki-lehiaketa.


Onintza Enbeita: 'Pankartan norberaren izena edo norberak bakarrik ulertuko dauen mezu bat ikustea ikaragarria da' - bizkaie.biz\nOnintza Enbeita: 'Pankartan norberaren izena edo norberak bakarrik ulertuko dauen mezu bat ikustea ikaragarria da'\nGorka Intxaurbe Etxebarria\t2013-11-04 09:53 Barriketan\nBertsolaria, kazetaria eta Amaiurreko diputadua\nOnintza Enbeita Maguregi (Muxika, 1979) persona ezaguna da danontzako be. Plazarik plazako bertsolaria, 2006tik hona Bizkaiko final danetan egon da eta 2009an Euskal Herriko finalerdietan be kantau eban. Kazetaritza ikasi eta Euskaldunon Egunkarian, Berrian eta Labayru Ikastegian be ibili da beharrean. Horretaz ganera, kolaborazinoak egin ditu Euskadi Irratian, Argian, Gaztezulon, Frida aldizkarian, Bizkaie! agerkarian...\nBadakizue urtebete baino gehiago daroala Madrileko Kongresuan burrukan Amaiurreko diputadu. Ganera, aspaldion, ahal dauenean, behintzat, bendejea saltzen be ibilten da Gernikako plazan.\n2002ko Bizkaiko Txapelketako Igorreko finalerdian entzun neban txapelketa baten lehenengoz, eta bera epaitzeko subertea be euki dot urte batzuk geroago. Muxikako plazanderea erreferenteetako bat da Bizkaiko bertsolaritzan. Argumentu aurrefabrikau eta apaingarri faltso bakoa; bertso-lerro arteko berbakune josia eta arrazoitua dauka Onintzak: euskera aberatsekoa, sentimentuz betea eta errimak berbaz ibiliko balitz lez dakarzana. Horren adibideak dira 2010eko Durangoko finalerdiko -lar ondo ez da entzuten-, igazko Bizkaiko finaleko -3:30 minutuan- eta aurtengo Euskal Herriko kanporaketako bakarreko beharrak. Kostauko da Durangoko bere hiru bertsoak inork hobetzen. Izan be, zortzi bertso horreetako bat bera be ez litzateke zortzi batetik beherakoa izan behar.\nNik neuk lagun on batek aspaldi aitatutako liburu bategaz konparauko neuke Onintzaren bertsoerea: Urruneko Mendebalean artzain, Mattin Etchamendyrena. Mattinek gure hizkuntzan eskribiduteko, eta zer eta zelan kontetako daukan kapazidadea bildurgarria da; leidu egizue! Akabetako, musikea ipini gura deutsat alkarrizketeari eta, Onintza Enbeitaren bakarrekoak entzunda ostean, hauxe baino ez jat okurridu.\n1- Bizkaiko finalean eta Euskal Herriko Txapelketan gauza ederrak kantau arren, ez dozu suberterik euki. Zelan sentidu zinan bietan eta ze irakurketa egiten dozu?\nEzer baino lehen, onartu nahiko neuke Bizkaiko finalean zein Euskal Herriko Txapelketan kantetako aukera hutsa nahikoa suberte dala. Ez deutsat neure buruari bape meriturik kenduko, baina egia da, dagoan mailea ikusita, kostau egiten dala bertsotan lorpenak batzea.\nNire sentipenei jagokenez, ostera, onak izan dira bai batean eta bai bestean. Bizkaiko finalak, eta pentsetan dot final guztiek, ikutu magikoa daukie. Badaukie zeozer plazetan eta txapelketako bestelako saioetan ez dagoana: jentearen entrega hori, isiltasuna, txaloak zelan lehertzen diran… pentsetan dot ezinezkoa dala txarto sentidutea.\nBizkaiko Txapelketan ez nintzan bape gustura ibili finalerdian eta finalean gozau egin neban. Barruan gauza asko mobiduta neukazan; izan be, txapelketara ez gara heltzen geuk nahi dogunean, eta bakotxa da bera eta berari jazoten jakozan guztiak. Baina finalean disfrutau neban eta neure onenetik zeozer emoteko bitartea topau neban.\nEuskal Herrikoan, ostera, ofiziotan ez nintzan ez ondo ez txarto sentidu. Gristasun bat igarten neban, eta kartzelakoan baino ez neban lortu apurtzea. Halanda be, pozik nago egindako saioagaz eta, aurrera begira, behar gehiago egiteko gogotsu nago.\n2- Ofiziotan natural-natural kantetan dozu eta bakarrekoetan nik neuk egundo entzun ez dodan estiloa daukazu. Gaur egun Txapelketan bertsotan egiteko modua beste bide batetik doala pentsetan dozu?\nEz dakit galdera horren erantzuna zein dan be… txapelketan estilo bakarra ete dagoan edo estilo jakin bat gehiago baloretan ete dan… batek jakin! Nik ezin dot epaile guztien buruan sartu aldi berean! Ezta entzuleen buruetan be. Edozelan be, egia da, nire apustua, azken urteetako nire obsesinoa badala norberaren estiloa, izaerea, pentsaerea markauta ixtea. Azken baten, teknikea danok manejetan dogu ondo eta, behin teknikea ikasita, beste gauza batzuk landu behar dira. Ezin dau personeak bizitzan beti gauza bat esaten ibili, eta gauzak beti bardin egiten: bertsotan be antzera. Ezin dogu 18 urtegaz eta 40gaz arrazoiak bape garatu barik ondo errimetan segidu.\nOrduan, ni gustura nago jenteak igarten badau hau Onintza da. Hori itzela da! Baina hortik aurrera ez neuke jakingo erantzuten txapelketan zein dan baloretan dan estiloa. Eta ez dinot ez bustitearren… niri hain desbardinak egiten jataz, adibidez, orain dala lau urteko zortzi finalisten bertsoerak, ze gatx egiten jat esatea estilo bat bestea baino in-ago, modarago edo dana dalakoago dagoala esatea.\n3- Beñat Zamalloak zuri egindako azkenengo alkarrizketan saritu behar da, askotan saritzen dena baino gehiago esan zenduan. Ona dan bertsoa askorik saritu ez, eta, txarra asko zigortu ezkero, erdibidekoa baino ez jaku geratzen, ezta?\nHori da! Azken urteokaz buruan darabildan kezkea da. Epaileak asko kritiketan dira, eta askotan motibo barik. Horrek eroan gaitu txapelketetan zigorrak argi eukiten, baina sariak ez. Zer esan gura dodan horregaz? Danok dakigu poto egiten dauen bertsolariari epaile bakotxak hiru bat puntu kenduko deutsazala, baina inork ez dakigu Maialen Lujanbiok Sua-ri botatako bederatzi puntukoaren saria zein dan. Edo zenbat baloretan dan Unai Iturriagak biktimearena egitea zera baino errazagoa zan gai baten borreroaren papela hartzea.\nSariak subjektiboak dira eta zigorrak zehatzak, objektiboak. Horrek pentsau eragiten deust saritzeko bildur handia dagoala.\n4- Muxika eta inguruetatik jente arloa joaten jatzu animetan... Orain ez dakit, baina lehenago etxeko baton bat joan barik paretan zan...\nKar-kar… bai! Gure aitak sufridu egiten dau. Seguruenez, amak be bai, baina berak esaten dau ni txarto nabilenean beste batzuk entzuten gozetan dabela, eta aurrera. Aitak, ostera, buelta asko emoten deutsoz nire gesto bakotxari: ez dabil ondo, gai txarra, hau ez, hori bai… eta gurago dau ez joan.\nNik ez dot egundo derrigortu. Inoz eskatu deutsat etorteko, egoera bereziren baten, baina hortik aurrera, bakotxak ikusi behar dau. Norberak daki ondoen zer dan lagunak asmau ezinda ikustearren sufridutea!\nHori bai! Etorten diran danari nire eskerrik onena. Txapelketa-urteetan, eta Euskal Herrikora sailkatzen nazenetik -lau urtero hiru jokatzen dodaz- lagunei detaileren bat egiten deutsiet Gabonetan; eta, halanda be, badakit ezin dodala babesa ordaindu. Beti geldituko naz labur: daukadazan mosu danak emonda be bai.\nAgertokira igon eta handik pankartak ikustea, norberaren izenagaz edo norberak bakarrik ulertuko dauen mezu bategaz, ikaragarria da. Bertso-kabareta montau eta estrenoan zure lagun guztiak han egoteak ez dauka preziorik. Iruña, Hendaia, Markina zein BEC, beti han egotea eta beti animetea, eta egun txarra euki dozunean be urteeran mosuak emotea itzela da. Uste dot nire inguruan jasoten dodan maitasuna pasada bat dala, eta suberte handia daukadala ez nagoalako bakarrik ez arrakastan, ez frakasoan.\n5- Txapelketan nahi Txapelketatik kanpo, zein izan da zure momenturik ederrena bertsotan? Eta eskasena?\nBizkaiko lehenengo finala bardinik bakoa izan da niretzat. Momentua, hainbeste urtetan landutako gauza baten emoitza han, Euskaldunan, 2.500 lagunen aurrean… beti izango da ederra, edozein perspektibatik begiratuta be.\nMomentu eskasak asko izan dira, baina badago bat memorian grabauta daukadana. Muxikako auzo bateko jaiak ziran, eta bertsolari klasiko gizonezkoak egoten ziran urtero. Urte baten gazteen aldeko apustua egin eben, eta hiru neska joan ginan. Inork ez euskun kasurik egin, danak berbetan, tabernan… zer pasetan dan galdetuta, batek esan eban umeen ahotsa geunkala. Momentu hori ez daukat ahaztuteko… umeak ginalako baino, beti pentsau dot, neskak ginalako izan zala… ez geunkan ahots lodi inposatzailerik, eta jenteak ez euskun kasurik be egin.\n6- Zelango esperientzia da bendejea saltzea? Gernikako Urriko Azken Astelehena pasau barri da... Jakin ahal bada, zer egin zenduan egunean zehar?\nBendejea saltzea esperientzia polita da. Batez be, generoaren prozesu guztia zeure eskuetan dagoalako: erein, sartu, zaindu, batu, atondu eta saldu. Dana pasetan da norberaren eskuetatik eta hori ondo dago. Sensazino politak dira. Batez be, uzta batzea eta jenteak zeure uztako generoa gozo jan dauela esatea.\nUrriko Azken Astelehenean, duda barik esan lei egin nebana… nahiko persona normalak gara-eta! Kar-kar-kar. Goizean plazara joan nintzan, baina kontu egizu, jentea diru barik etorri jakun, ze astelehen normalen aldean gitxi saldu genduan. Normala da: astelehenero bazkaritarakoak erosten etorten jakuzanak parrandan ebilzan, eta kanpotarrak ez datoz porruak erosten Gernikaraino.\n13:00etan batu neban plazako mahaia eta gero lagunakaz bazkaldu eta parrandatxua egin neban. Aurten arin erretirau naz, hurrengo egunean Madrilera joan behar neban-eta! Ganera, eguaztenean Ministroagaz eztabaida handia neukan torturearen inguruan…\n7- Bertsoak, ortuaria, politikea... denporarik bai danera ailegetako? Zelan konpontzen zara plazak aurrera eroateko?\nBatzuetan domekea heltzen da eta neure kolkorako esaten dot: Aste hau bizirik pasau badot, 100 urte biziko naz!.\nKontua da politikea kasualidadez heldu dala, baina pentsau baino denpora gehiago kentzen dauela. Ni beti izan naz Ezker Abertzalekoa, edo HBkoa, gure amamak dinon lez, eta militau izan dot gure herrian. Militantzia horrek eroan ninduan,ba, Madrileko erronkeari be baietz esaten: baten batek egin behar dau-eta!\nHalanda ze, ez dot neure burua politikotzat hartzen, eta ahalegina egiten dot ez daian karguak nire bizitzako zentralidadea hartu. Lehen neukazan ardurak beteten ahalegintzen naz, baina onartzen dot batzuetan ezinezkoa dala. Plazak egiten dodaz, ahalik eta ondoen, ganera, baina estutasunak eta estresak ingurukoek ondo pagetan dabez…\n8- Zelan zabilz Madriletik? Ailegau zinanetik aldatu da zeozer?\nAi, Madril, Madril… gure aitite Gabinok esaten eban: Madril Toledo, bueltak ikusi eta etxera gero!. Guk, ostera, lau urte han egin behar.\nArazoa da borondaterik ez dagoala gauzak aldatzeko. Alderdi askorentzat erosoa izan da Euskal Herriko gatazkea. Orain, konponbiderako konpromisoa hartu dogunean, zer egin be ez dakie, eta euren miseriak ezkutetako gero eta atxakia gitxiago daukiez. Dana dala, PPren Gobernuak onartutako legeakaz gauzak aldatu jakuz, bai, baina txarrera.\n9- Flamenkoa eta tarota gustetan jatzuzala leidu izan dot baten baino gehiagotan: segiduten dozu zaletasun horreekaz? Beste zeozer gehitu deutsezu aspaldion?\nGehiago gehitu? Gorka, ez daukalada astirik, ba!\nTarota eta flamenkoa asko gustetan jataz, bai. Harritzen nauena da, komunikabideei, kazetariei zelan gustetan jaken gai hau. Esan lei euskalduna, bertsolaria eta ezker abertzalekoa izanda, ezin jatzula flamenkoa gustau. Baina gure barruan badaukagu kontraesan bat: flamenkoa ez da espainola, andaluza baino. Eta Frankok erabagi eban hori izango dala kultura nazionala, eta horregaz ibili dira batzuk urteetan… eta orain nire lako manualeko euskaldun batek hain kitana urteteak harritzen gaitu!\nHa zelako esplikazinoak… bai, flamenkoa gustetan jat, sentimentuen gorazarrea dalako. Camaroni entzun neutsanean lehenengoz partir la camisa espresinoa, barre egin neban, baina gaur egun ulertzen dot zer dan sentitzen dozuna kantau eiaz alkondarea apurtzea, bihotzak urten behar deutsula sentidutea, eta izugarria erexten jat!\n10- Makina bat bizkaitar parau zarie finalerdietan kantau ezinda. Pasau diranetatik nor ikusten dozu ondoen finalean sartzeko? Zure zortzikotea finalerako?\nFinalerako, erronda honetan ibili diranetatik, Igor Elortza, eta orain sartu diranetatik, Unai Iturriaga. Halanda be, adi, adi, adi, adi Jone Uriari.\nFinalerako zortzikotea: Maialen Lujanbio, Amets Arzallus, Jon Maia, Unai Iturriaga, Sustrai Colina, Aitor Mendiluze, Igor Elortza eta Beñat Gaztelumendi.\n- Politikari bat: Itziar Aizpurua.\n- Madrileko leku berezi bat: Reina Sofia Museoa.\n- Kanta bat: Eskerrak badakigun igeri egiten (Hutsa taldearena).\n- Liburu bat: Biografia del silencio (Pablo d´Ors).\n- Bidaiatzeko leku bat: edozein.\n- Jateko bat: indaba gorriak sakramentuakaz.\n- Ortuari bat: tomatea.\n- Plaza bat: Bilboko Santiago plazea, Aste Nagusian.\n- Bertso bat: Maialen Lujanbioren Suarena (2009ko bertso finala, bederatziko txikian).\n- Bertsolari bat: Unai Iturriaga\n- Bertsokide bat: Xabi Paya.\n- 2013ko txapelduna: Amets Arzallus\nUdea etorri barri egoala esan neutsuen Euskal Herriko Bertsolari Txapelketara orduko alkarrizketak ekarriko nituala. Udea joan zan, udagoiena etorri da eta finalerdien tertzioan etorri natzue... baina ixi! itzelezko protagonisteagaz. Txitean-pitean etorri behar ziranak erreskadan ekarten ahaleginduko naz. Ordura arte, ondo segidu.


C8 Ekintza « Life Tremedal\nHome → Life tremedal → Jarduerak → C8 Ekintza\nC.8. Lehentasunezko habitaten (7210*; 91E0*) kontserbazio egoera hobetzea Parga-Ladra-Támogan (Batasunaren Intereseko Lekua)\nNabarmentzekoa da Natura 2000 Sarean sartutako espazio galegoen artean Parga-Ladra-Támoga (BGL) dela kostaldekoa ez den eta 7210* lehentasunezko habitataren ordezkaritza duen espazio bakarra. Habitatak BGLn barruen duen okupazioa ez da 2 hektareatik gorakoa eta Ollos de Begonteko gune hezearen inguruan kokatzen da.\nJarduera arloa administrazio publikoak eskuratutako lursailetan kokatzen da, Miño ibaiaren ibilguari lotutako habitat higrofiloen kontserbazioan duen garrantzi estrategikoaren arabera. Administrazio publikoak Ollos de Begonteko lursailak erosi aurretik egindako giza jardueraren ondorioz, topografia aldatu egin zen eta lurzorua baso landaketarako eta nekazaritza erabilerarako egokitu zen. Ondorioz, aintzirako orlako habitaten zati bat (91E0*) suntsitu egin zen eta Cladium mariscus (7210*) espeziearen populazioak uraren bazter estuetan bildu ziren.\nEragin horiek partzialki zuzendu ziren 2003 eta 2006. urteen artean, bertan zeuden espezie exotikoak ezabatu egin baitziren, Pozo do Ollo inguruko Pinus radiata espeziearen populazioa barne.\nOrain, TREMEDALekin, lehentasunezko bi habitat horiek itxuraberritu nahi dira. Ekintza hori aipatutako Pinus radiata espeziearen lursailean egingo da, egun belar multzoek kolonizatutako tokian. Ertzetako batean Pozo do Ollo izeneko hezegunea dago, *7210 lehentasunezko habitataren ordezkaritzan.\nLarrearen eta hezegunearen arteko kota aldea dela-eta, egun ezin da birkolonizatu, baina dagoen desnibela murriztu egingo da, bertako inguru turbofiloa era naturalean berreskuratzeko.\nKarezko zohikaztegiaren ondoan, antzinako baso plantazioaren barruan, baso habitatak indartuko dira. Horretarako, bertako landareekin espezie autoktonoak birpopulatuko dira, honakoak besteak beste: Betula pubescens, Alnus glutinosa eta Fraxinus angustifolia.\nOllo Pequenon dagoen harraska kentzea ere aurreikusi da. Izan ere, abandonatuta eta oso hondatuta dago XX. mendearen amaieratik. Harekin lotuta, aldatuko den kanal bat dago. Kubetaren jatorrizko diseinua berreskuratuko da hala, ekarpen hidrikoak eusteko orduan egonkortasun handiagoa sortuz.


Kalean da Erremintako uztaileko alea – Euskal Heriko XISTERA Kluben Kluba\nErreminta aldizkariaren uztaileko alea jadanik kalean da. Pilota erremintako pasa den hilabeteko informazio guztia bertan aurkituko duzu. Erreminta debaldeko aldizkaria da, hilabetean behin kaleratzen da, beti ere hilabetearen hasieran kaleratzen dena.\nBera, pilotaleku eta trinketeetan aurkitu dezakezu, eta baita pilotaren inguruko jendea mugitzen den beste hainbat lekuetan ere.\nHilabetean behin etxean jaso nahi baldin baduzu, 40 euroren truke eraman ahal izango zenuke, eta Xistera Lagun baldin bazara, berriz, 30 euroren truke. Online jaisteko aukera ere badago, eta horretarako 3 euro ordaintzea nahikoa izango da, Xistera Lagun ez bazara. Horrela bazara, berriz, debalde izango da horretarako aukera.\nAurrerapena ikusi Xisteraren laguna egin eta emailean jaso\nBaldan erabakiko da dena


Aitatasuna / Amatasuna – 2 orrialdea – Guraso.eus\nGizonak eta Aitatasuna Seme-alaben hazkuntza da egunero jaikitzea eta parez pare duzun ispilu bati begira geratzea bezalakoa. Ispiluak galderak egiten dizkizu etengabe, eta ezin da saihestu hari begiratzea, hark begirada itzuliko baitizu egunero-egunero. Galdera bati erantzuna ematen diozun bakoitzean,…\nguraso 2019-05-02 2019-05-02 Aitatasuna / Amatasuna, AKTUALITATEA, GURASOTASUNA No Comments\nAurreko idatzietan ama moduan gure beharrak zeintzuk diren identifikatzeaz eta hauei erantzuteko ditugun mekanismoez idatzi dut. Beste alde batetik, beharrizan ezberdinena aurrean nola jokatzen dugun eta gure mekanismoak nola erabiltzen ditugun, jaio ginenean izan genuen harremanek definitzen dute neurri handi…\nElkarrizketa Txusma Azkonaekin: Oso gaiztoa zara!\nTxusma Azkonarekin hitz egin dugu bere azken artikulua oinarri hartuta. “Oso gaiztoa zara”, “beti jotzen duzu”… “Oso” eta “beti” hitzek ziur ez dutela eguneroko errealitatea erakusten. Gainera, “gaiztoa zara” sortu ahal duena zera da: nitaz pentsatzen duzuena, eta bereziki espero…\nguraso 2019-01-02 2019-01-11 AISIALDIA, Aitatasuna / Amatasuna, Gogoetak, GURASOTASUNA No Comments\nAmak sostengua behar du II\nAmak sostengua behar du I Zergatik da horren garrantzitsua amatasunean norberaren beharrei erantzuten ikastea? Arrazoi desberdinak daude: Norbera bere beharrei erantzuteko gai izango da eta beraz ez da egongo itxaroten besteak bere beharrizan horiek ase ditzan. Normalean, besteak guk behar…\nLeire Etxezarraga 2018-12-26 2018-12-26 Aitatasuna / Amatasuna, GURASOTASUNA, KOLABORAZIOAK, Sailkatu gabea No Comments\nAmak umea izandakoan umearen beharrizanetan zentratzen da, hau noski, garrantzitsua da. Baina honetaz gain amak, bere beharrizanei ere garrantzia eman behar die. Bere beharrizanek erantzuna dutela sentitu behar du. Honi amaren sostengua deritzogu. Amak, bere haurra hezteko, bere buruaren…\nLeire Etxezarraga 2018-11-28 2018-11-28 Aitatasuna / Amatasuna, GURASOTASUNA, KOLABORAZIOAK, Sailkatu gabea 1 Comment\n“Oso gaiztoa zara”\nGertaera Plistiplasta, Familia eta Jolasgune bezala, badugu gure zerbitzuen artean Jolas librerako eskaintza egitea herriko jaietan edo haurrak dauden lekuetan jolasak eraman eta 0-6 urte tartekoek jolasteko aukera bikaina izan dezaten (handixeagoek ere izugarri disfrutatzen dute aukera honekin). Bertan…\nTxusma Azkona / Alfredo Hoyuelos 2018-11-14 2018-12-14 Aitatasuna / Amatasuna, Baloreen transmisioa, GURASOTASUNA, Gurasotasunaz hausnartzen, HEZIKETA, KOLABORAZIOAK 3 Comments\nHaurren bizi proiektu propioan bidelagun\nHelduak jakituria, kontzientzia, arrazonamendua eta esperientzia dugunak garela pentsatzen badugu, tentazio handia izan dezakegu haurrari nola jokatu behar duen, ondo eta gaizki zer dagoen, erakutsi nahi izateko. Baina, bai haurrak eta bai gu, pertsona izaten eta bizitzen ikasteko ibilbidean…\nNerea Mendizabal 2018-10-17 2018-10-24 Aitatasuna / Amatasuna, GURASOTASUNA, Gurasotasunaz hausnartzen, KOLABORAZIOAK 2 Comments\nTxikitik handira: Nire etxetik mundura.\nGaurkoan Porrotxek helduokin solasean aritzean errepikatzen duen ideia bat ekarri nahi dut gurera (zure baimenarekin Joxe Mari): txikitik handira. Ezkututik kalera, isiltasunetik gizartera, diskriminaziotik justiziara. Hezkuntza, hezkidetza, feminismoa, berdintasuna…hitz potoloak dira, handiak. Hauek oinarri dituen jendartea lortu nahi dugu eta…\nMaider Garcia de Vicuña 2018-10-10 2018-10-10 Aitatasuna / Amatasuna, GURASOTASUNA, Gurasotasunaz hausnartzen, KOLABORAZIOAK 1 Comment\nLeire Etxezarraga: “Erditu osteko bakardade sentimendu hori landu daiteke”\nLeire Etxezarraga gizarte hezitzailea, pedagogoa, Gestalt terapeuta eta hiru umeren ama da. Erditu berriak diren emakumeentzako talde dinamikak egiten ditu une oso sentibera eta garrantzitsua delako. Amatasunaren intelektualizazioaz mesfidatzeko dio. Oso garrantzitsua da inguruan dugun informazioa jasotzea, baina zer garen…\nGoiena 2018-10-02 2018-10-03 Aitatasuna / Amatasuna, AKTUALITATEA, GURASOTASUNA No Comments


kritiken hemeroteka » Aurrean papera eta atzean papera\n« Aspaldiko ongi etorririk beroena | Nola idatzi klabe politikorik gabeko nobela politikoa »\nAurrean papera eta atzean papera Anjel Lertxundi / El Diario Vasco, 1989-10-25\n“Hemen”eko irakurleak badaki Juan Luis Zabala dela Nolotolon. Alderantziz irakurrita ere, Nolotolon. Palindromo bat. ORO hitza bezala. Eta kaka esplikatzera etorri zaigu, oro kaka bailitz. Baina galdera da KAKAK (beste palindromo bat) ORO eta ororen AMA esplika al ditzakeen NOLOTOLON horren eskutik.\nGure heziketa karrozagoak berehala jarri bait gaitu atezuan galdera honen aurrean: “Kaka esplikatu nahi hori noiz eta hogeita zortzi urterekin? Utikan! Edade horretan kaka sentitu egiten duk. Eta nozitu. Madarikatu. Esplikatu, ordea, esplikatu, nork bere hankak kaka horretatik ateratzen dituenean, eta batek hankak kaketatik ondo kostata bakarrik aterako dituela (eta ez dituela sekula erabat aterako, jakinda) sinesten hasten denean bakarrik hasten zaik tipoa kaka behar bezala esplikatu nahian”. Eta testua interes haundiz hartu dugu. Nolotolon-ek ere kaketan ikusten ote zuen bere burua jakin nahian. Baina inpresioa daukagu kaketan besteak daudela, inguratzen duen oro, baina ez bera. Eta ez zaigu, gutxienez, justua iruditzen.\nPeriodikuak letuz ilustratzen gara. Egia dela kantak dioena, eta bi urtetan “Hemen”en isuri dituen materialez baliatu da Zabala ere bere obra tajutzeko. Hasieran periodikoetako materialea zegoen, beraz. Ondoren, materiale guzti horren antolakuntza etorri da: Virginiari, narratzaileak bizi duen tristezian daukan helduleku bakarrari, idazten dion gutun luzea: “…Virginia, hiri idatzi behar dinat bestela nori idatzirik ez bait dinat inondik ere”. Badago sirenen kantuetatik ihes egin eta erroei atxikitzeko borondate ondo adierazia: “Jaioterrian negon, Virginia, hemen bizi naun orain berriz ere…”. Eta aurreraxeago: “Emaidan baimena mundu guztia ostikoz jo eta hire oinetara belaunikatzeko”. Autorea tristuraren apopilo bilakatuko zaigu eta tristura horretatik idatziko dizkigu orrialde ederrenak.\nNire ustez kazetaritza jeneroari buelta eman eta liburu tajukera hau osatzerakoan erakusten du Zabalak badagoela hor idazle ezpal nabarmena, nahiz, periodikuak letuz ilustratu beharrak beldur ematen digunez, periodikuetan idatzitakoak bilduz osatutakoek ere beldur ematen diguten.\nLiburu honetan Zabalak erakutsi digu zer nahi lukeen. Ez diogu ikusi hain garbi zer eman dezakeen. Baina eman dezakeen hori ikusia eta ezagutua genion aurreragoko zenbait testuetan hemen baino gehiago. Eta horrexek penatzen gaitu, Zabalak bai bait daki zer den idaztea.\nPeriodikuetako lanekin ez da kaka esplikatzen. Kaketan bizitzeko aukera izaten da gehienez. Eta tituluak musika talde askorena oroitarazten digu: izena oso rupturista, baina gero elepeetan agertzen den musika ez da beste mundukoa izaten. Eta beti gelditzen da galdera bat gure ganbaretan halako zerbaiten aurrean: Benetan sintzeroa da edukiekin lotzen ez den rupturismo joera hori, edo titulu eta izenetan bakarrik gelditzen da erronka guztia?


ROMAN DORNAKU - Berako Udala / Ayuntamiento de Bera\n(Bera, 1878 – Hondarribia, 1959).\nElizgizona izan zen. Lekarozen ikasi ondoren, 19 urte zituelarik kaputxino ordenatu, eta 1901ean apaiztu zen. Urte hartan Filipinetara joan zen misiolari. Guam uhartean bizi izan zen 50 urtez, eta bertako herritarren zerbitzuan lan egin zuen. Hangoen obren gaineko 200 obra baino gehiago argitaratu zituen. 14 hizkuntza menderatzen zituen: euskara, gaztelania, latinera, grekoa, hebraiera, italiera, frantsesa, ingelesa, bikol, pampango, pagasinan, tagalo, chamorro eta japoniera. Hizkuntza horien gaineko hiztegiak eta gramatikak idatzi zituen.\nEuskara-gaztelania hiztegi bat eta Olendorff metodoan oinarrituriko euskal gramatika bat argitaratu zituen. Buenos Airesen saritu zuten haren poesia. AEBko lehendakariak domina bat jarri eta diploma bat eman zion Filipinetan japoniarren aurkako gerran erakutsi zuen jarrerarengatik. Bere obra osoa Washingtongo Kongresuko liburutegian dago.\nBerako lurrez beteriko zorro bat zeraman beti, eta bisitatzen zituen hiri eta herri guztietan uzten zuen lur pitin bat.


Udaberria, bizi egarria nana shibui\nPosted at 10:36h in Sin categoría\tby\tgesshibui 0 Comments\nBeti gehiago ikasteko prest. Horregatik oraingoan hezkuntzaren arlotik egingo dugu eta harekin lankidetzan. Plazer egiten digu zuei aurkezteak ´Udaberria, bizi egarria’ erakusketa eta ekitaldia, kultura japoniarrean murgiltze bat da, SUMI-E praktika ikasiz eta praktikatuz, Iñaki Bastarrikaren eskutik, artista eta eragile baita, eta Andramendi ikastolako ikasleak eta ikastola bera protagonista direla. Martxoan eskolan bertan egingo diren lanen ondotik, irakaspen ziklo aberasgarri hau osatzeko, erakusketa bat prestatuko da, Iñakiren marrazkiekin batera, eskolan bertan berarekin batera ikasleek landu dituzten marrazkiak eta trebetasunak hona ekarriz. Horri gehituko zaio ekitaldi oso berezi bat: aurkezpena egiteaz gain, egun horretarako prestaturiko dantza bat emango da, lau musika-tresna eta musikarik lagunduta. Erakusketa gure gunean -nana- izango da apirilaren 1etik 8ra, eta ekitaldia apirilaren 5ean egingo da, 17.00etan, Tabakalerako barruko Plazan. Aukera bikaina gure bihotzak irakaspen eta ikaspen modu berrietara zabaltzeko.\nEkitaldi hontara gerturatu nahi baduzu, eman izena hemen:\nDiziplina sortzailea da, prozesuari berari garrantzia ematen diona, emaitzari berari baino\ngehiago. Tintaz egindako pintura monokromatikoarekin, behin betiko pintzelada ematen da,\neta ez da ondoren zuzentzen edo ukitzen. Horretarako trebetasun batzuk landu behar dira,\nsegurtasuna, abilezia eta bat batekotasuna, eta hala marrazkigileak funtsezkoan jar dezake\narreta, objektua barneratzean, gauzen benetako izaeran.\nANDRAMENDI, Irakaskuntza Kooperatiba, EHIko, EUskal Herriko Ikastolen Federazioko kidea da, eta 300 ikasletik gora du eta 20 urte eginak ditu Beasainen lanean. Ikastetxe hori neurrira pentsatu eta egina da, ikasleen jakintza pertsonalizatua bermatzeko eta heziketa eredu euskaldun bat bultzatzeko, kulturartekotasuna aintzat hartuko duen gizartean. Azken batean, enpatia, lankidetza eta ekitatea oinarri dituela eraikitako eredua dugu.\nIñaki Bastarrika / Daisuke\nIñaki Bastarrika/Daisuke-ren ibilbide artistikoak erakusten digu joera duela bakuntasun eta sintesirako, horiekin gauzen esentzia adierazteko. Hortik sumi-e diziplinarekin duen lotura, bereziki Koldo Cadierno maisuaren eskutik, eta berrikiago, Kazuaki Tanahashi kaligrafo, itzultzaile eta margolariaren lanaren bidez. Ekialdeko mundu horrekin duen lotura beraren izen artistikoan jasoa dago, Daisuke baita, eleberri japoniar baten izenburua.


Lagunek berdindu eta Etxarrik galdu - Guaixe.eus\nLagunek berdindu eta Etxarrik galdu\nGuaixe Sakanako Astekaria 2017-10-09 13:06 Kirola Altsasu Etxarri Aranatz Lakuntza\nPreferente maila. 4. jardunaldia: Doneztebe 4 – Lagun Artea 4 / Lagunak 5 – Etxarri 2\nAzkena ez da jardunaldi ona izan gure taldeendako. | Ikusi handiago | Argazki originala\nPreferente mailan laugarren jardunaldian sufritzea tokatu zaie gure taldeei.\nDoneztebetik puntu batekin etorri ziren Lakuntzako Lagun Arteako jokalariak. Partida irabaztear egon ziren lakuntzarrak, baina azken unean Doneztebek launa berdintzea lortu zuen.\nLehen zatian nagusi izan ziren lakuntzarrak. Atsedenaldira hiru goleko errentarekin joan ziren, Burillok, Ramosek eta Arbeloak sartutako golei esker. Bigarren zatia hasi eta berehala laugarrena sartu zuen Beorlegik. Baina Doneztebekoek ez zuten partida galdutzat eman eta, gutxinaka, distantzia laburtzen hasi ziren. Seinek, Retegik eta Arregik 3 eta 4 gerturatzea lortu zuten, eta partida bukatzeko minutu baten faltan launa berdindu zuen Doneztebek, lakuntzarrak zur eta lur utzita.\nBestalde, Barañaindik punturik gabe itzuli ziren etxarriarrak. Lehen zatian Lagunak taldeak ezarri zuen partidaren erritmoa eta gol aukera ugari sortu zituzten. Lehen gola penaltiz sartu zuen Barañainek, eta haren atzetik beste hiru etorri ziren; horrela, atsedenaldira 4 eta 0 irabazita joan ziren etxekoak. Bigarren zatian gora egin zuen Etxarri Aranatzek eta bi taldeek lehia estuagoa izan zuten. Karasatorrek gola sartu zuen, baina handik gutxira Lagunaken bosgarren gola iritsi zen. Bost minuturen faltan Agirrek Etxarriren bigarrena sartu zuen, penaltiz, eta horrela despeditu zen partida.\nPreferenteko sailkapenean Arrotxapea da liderra (10 puntu). Lagun Artea 9.a da (5 puntu) eta Etxarri Aranatz 16.a, punturik gabe. Hurrengo jardunaldian Lagun Arteak sailkapenean bigarrena den Lagunak taldea hartuko du eta Etxarri Aranatzek 15.a eta arerio zuzena den San Andres.\nAltsasuk atsedena erregional mailan\nErregional mailako 4. Jardunaldian, Altsasuk atseden jardunaldia zuen. Sailkapen orokorrean Amaya da liderra (8 puntu) eta Altsasu bosgarrena da (6 puntu), partida bat gutxiagorekin. Atzeratutako partida hori, hain zuzen, ostegunean, urriaren 12an jokatuko dute Altsasuk eta San Ignaziok, 16:30ean, Dantzalekun.\nEta erregional mailako hurrengo jardunaldian, bosgarrenean, Altsasuk 8 punturekin sailkapenean bigarrena den Aurrera taldea hartuko du, Dantzalekun.


Hasiera » Azken albisteak » ostalaritza » Nola egin zure oporretako alokairua ezgaitasuna lortzeko\nNazioarteko Azken Albisteak • ostalaritza • Berriak • Turismo • Bidaia eskaintzak | Bidaia Aholkuak\nMinusbaliotasunari egokitutako propietateek aukera-atea irekitzen diete bidaiariei eta etxejabeei. Ezaugarri hauek zure etxean instalatzeak inklusiboagoa eta balio estetikoa bihurtuko du estetika kaltetu gabe. Desgaituta ez daudenek ere desgaitasun ezaugarri horiek eskaintzen duten erosotasuna izango dute.\nAirbnb oporretarako alokairuko jabetza baduzu, zure etxea ahalik eta irisgarriena dela ziurtatu nahi duzu.\nDesgaitasunak eskala osoko mugikortasunetik hasi eta motorraren urritasun finak arte.\nHoriek guztiak oso garrantzitsuak dira zure etxebizitza berritzerakoan eta ahalik eta eroso eta erosoen bihurtzeko.\nArgi baxuko etengailuak eta bonbilla adimendunak\nHorman beheko etengailuak kokatuz gero, desgaitasuna duten pertsonei sarbidea errazten zaie. Argi adimendunek irisgarritasuna beste urrats bat eman dezakete bezeroei telefono edo urrutiko aginte batetik argiztapena aktibatzeko eta doitzeko aukera emanez. Horrek askoz errazagoa du mugikortasunerako laguntza behar duen norbaitek bere gelan argiztapena modu egokian egokitzea bere nahietara egokitzeko. Aldaketa hauek txikiak direla dirudi, baina zure oporretako alokairuaren erosotasunean eta erosotasunean eragin handia izan dezakete desgaitasuna dutenentzako.\nGurpil-aulkirako sarbidea duen igogailu batek berehala desiratuko du zure jabetza, ez bakarrik seme-alabak edo adinekoak dituzten familientzat, baita ezinduentzako ere. Gurpil-aulkia edo ibiltaria erabiltzen duenarentzat erronka bat izan daiteke alokairuan oporretako etxebizitza merkeak aurkitzea. Izatea egoitza-igogailu adimendunak dotoreak eta zabalak ez ezik, segurtasun handiagoa ere eskaintzen dute pista magnetikoei eta datuen bilketari esker, errendimenduaren jarraipena egiten du eta mantentze-lanen beharrak ohartarazten dizkizu. Energia gutxiago kontsumitzeko errendimendu hobea eskainiz, zure oporretako etxeko igogailu adimendunak abantaila nagusia dira zuretzat eta gonbidatuentzat.\nAskotan sartzen oporretako etxeak erronka bat da jendeak askotan kontuan hartzen ez duena. Gurpil-aulkia behar duen edo mugikortasun mugatua duen norbaiten kasuan, eskailerek sarritan baztertzen dituzte propietate asko egokitzen zirenak. Eskaileretan arrapalak gehitzea edo sarrera gurpildun aulkian sartzea erraztasun handiko urrats orokorra da, oro har, irisgarritasun handiagoa lortzeko. Zure Airbnb-en desgaitasunen aurkako berrikuntzak egiten ari zarenean, garrantzitsua da kanpoaldea ez ahaztea. Zure jabetzak garajea badu, kontuan hartu nola hobetu daitekeela gurpil-aulkiak erabiltzen dituzten pertsonentzat ere. Nahikoa leku al dago arrapala duen ibilgailutik sartu eta ateratzeko, eta erraz sartu al daitezke jabetzan?\nAteen markoak murrizgarriak izan daitezke mugikortasunerako laguntza erabiltzen duten pertsonek mugitzeko behar adina zabal ez badute. Minusbaliatuentzako sarbidea duten ateak 32 hazbeteko zabalera izan behar dute gutxienez, eta korridoreek gutxienez 36 hazbeteko neurria izan behar dute gurpil-aulkien modelo estandarrak egokitzeko. Eraberritze mota honek aurrez inbertsio handiagoa eskatzen du, baina azkenean zure etxea bihurtzen du sentitzen askoz zabalagoa denontzat. Altzariak antolatzerakoan, ziurtatu pieza handien inguruko sakea ere kontuan hartzen duzula. Ba al dago elbarri baten mugikortasuna oztopa dezakeen mahai, landare edo bestelako piezarik? Gogoan izan mugimendu sorta osoa, eta gogoratu pertsona batzuek espazioan zehar bidea segurtasunez maneiatzeko baimen handiagoa behar dutela.\nGurpil-aulkia sartzeko adina zabal den dutxa bikaina da eta dutxako eserlekuak gehitzea da beste abantaila garrantzitsu bat. Desgaitu gabeko gonbidatuentzat estetikoki atsegina eta baita luxuzko material batean diseinatu daiteke, zaharragoa edo dutxan eseri behar duenarentzako ezinbestekoa dena. Zure harraskaren altuera egokitzea eta mugimendu-sentsore txorrotak jartzea ere kontuan hartu beharko zenuke. Denek ez dute gurpil-aulkia behar, baina ezintasunak norbaitek eskuak nola erabil ditzakeen eragin dezake. Mugimendu-sentsoreen txorrotak praktikoak dira, uraren kontsumoa mugatzen baitute eta ustekabeko uholdeak prebenitzen laguntzen baitute.


Diskretu izatea — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Diskretu izatea\netiketak: janzkera, Txargainen, arropak, berde\nJustu honi buruz aritu naiz hausnarrean, azkenaldi honetan (eta bereziki azken orduerdian, nik ere horretaz idatzi det eta).\nBildurra ez da gauza ona, baina libre ibiltzea ere, ez da beti izaten pagotxa. Artaldeak abantaila haundiak ditu.\nZurekin "diskrepatzen" det pixkat, Leire, hori bai, modu diskretuan ;-)\nDiskrezioarekin etorri zaizkit burura Xabier eta Piterren pertsonaia haiek, herriko diskrezioaren gordailu.\nArrazoia, baina diskrezioari buruz ari zirenean uste nuen txutxumutxuak gordetzearen inguruan ari zinela, eta horretan Leire, euskaldunak ez gara batere diskretoak, ez duzu uste?


Muga - - euskalerriairratia.eus\nJon Abril 2020-05-06 14:18\nZenbatetan erran dugun mugan bizi garela muga bera aitortu nahi ez dugunok. Izan ere, inposatutako mugak sekulako eragina izan du mendeotan gugan. Kulturalki, hizkuntzari dagokionez, ohituretan... Pirinioetan inposatutako mugak bitan banatu gaitu alde batekoak eta bertzekoak.\nEuropako Batasunarekin mugak betirako desagertuko zirela erran ziguten. Eta guk sinetsi egin genuen. Inozenteak gu! Herrien arteko harremanak inoiz baino eskasagoak dira, ez dugu elkar ezagutzen beratarrek eta saratarrek, ez dugu elkarren berri, eta gero eta espainiarrago eta frantsesago gara batekoak eta bertzekoak, baita abertzaleenak ere.\nEuropako gezur handiak gero eta ageriago uzten digu mugarik ez duen bakarra kapitala dela. Dirua eta salgaiak nahieran dabiltza. Baina pertsonentzat, herritarrontzat, mugak inoiz baino handiagoak eta bortitzagoak dira. Ikusi genuen yihadismoak Frantzia kolpatu zuenean. Ikusi genuen joan den udan, G7a Miarritzen elkartu zenean. Eta berriz ere ikusi dugu pandemiaren garaiotan. Militarrez josi dizkigute bazterrak. Pelikuletan bezala, hesitu dute muga. Ibardingo gaina militarrek hartua, hesitua, arruntean itxia ikusteak min eman dit. Kontrabandistarik ez dut sumatu joan-etorrietan. Eta lanerako ere ezin pasaturik dabiltza saratarrak Berarat, lesakarrak Senpererat, erratzuarrak Baigorrirat edo Elizondokoak Ainhoarat. Muga fisikoa. Buruko muga. Biak hausteko premia ederra dugu.


AVNEAR-TD Euskal Herrian anestesia-bizkortzean eta minaren terapian diharduten erizaintzako profesionalak elkartzeko sortu zen.\nBere sorreran, erizainez gain, espezialitatearen garapen profesionalean erizainek izan zuten parte hartzearen alde egin zuten zerbitzuburu ugari egon zen. Garapen horren ondorioa/emaitza profesionalen eta erabiltzaileen jarduera asistentzialaren hobekuntza izan da.\nAVNEAR-TD, ASEEDAR-TDrekin (Asociación Española para la Enfermería de Anestesia, Reanimación y Terapia del Dolor) batera sortu zen, eta berorrekin batera dihardu prestakuntza-jarduerak antolatzen eta sustatzen. AVNEAR-TDren bazkide egiterakoan, ASEEDAR-TDn parte hartzera pasatzen da automatikoki.\nElkartearen helburuen artean, garrantzitsuena, anestesia-bizkortze eta minaren terapian diharduten erizainen onurarako antolatutako irakaskuntza-jarduerak, jarduera zientifikoak eta teknikoak garatzea dago. Horregatik, bada, bazkideentzat zein espezialitatean interesatuta dauden profesionalentzat, maiztasunez antolatzen ditu prestakuntza-saioak eta tailer praktikoak.\n1988. urtetik, elkartea erregistratzen den urtea, hain justu, AVNEAR-ek zenbait prestakuntza ikastaro antolatu ditu, hitzaldiak eskaini, lanbidearekin erlazionatutako tailer eta urteko bileratan parte hartu. Gainera, AVNEAR-ren zuzendaritza taldeak SEDAR-en parte hartzen du (Sociedad Española de Anestesiología, Reanimación y Terapéutica del Dolor).


Sanchez eta esperantza | Iritzia | Berria\nSanchez eta esperantza\nJoseba Azkarraga-Etxagibel - EHUko irakaslea\n2020ko urtarrilak 11\nPsikologo eboluzionistek diote gizakiok badugula berezko isuri edo joera kognitiboa: nolabaiteko aurre-disposizioa geure buruak engainatzeko, espejismoak sortuz dugun botere handiaz. «Gauzak ondo joango zaizkigu, gauza handiak egin ditzakegulako», nolabait esatearren. Geneetan itsatsita ei daramagu, eta sentipen horrekin bat ez datozen datuak igortzen badizkigu errealitateak, kito errealitatea; datuok kogniziotik ezabatu, eta listo. Hots, egia baino nahiago dugu esperantza. Badu edertasunik. Eta garrantzitsua izan omen da espeziearen iraupena ziurtatzeko.\nBaina, iraupenaren aldeko ezaugarria, badirudi gaur gure portaera negatiboki determinatzen duen aurre-programa sendoa dela. Esaterako, berezko joera kognitibo horrek balio liezaguke ulertzeko zergatik hondamendi ekologikoaren aurrean ez garen erreakzionatzen ari garaiz eta ganoraz: errazagoa zaigu arrautza guztiak aterabide teknologikoaren saskian jartzea, gure ahalmen prometeikoan mugagabe sinetsiz. Nahiz zientzialariak eurak diren ohartarazpen beldurgarrienen egile. Kito datuak, kito errealitatea. Ziur nago joera kognitibo primitibo hori nabarmen harrotu dela aurrerapenaren aroan, Ilustrazioaren bidez adinez txiki izateari (ustez) utzi genionetik eta, arrazoiaren eta zientziaren garapenari esker, horrenbeste handitu genuenetik munduan eragiteko ahalmena.\nDenborak esango digu Sanchez buru duen egitasmoa zer den, esperantzarako isuri oinarririk gabea ala beste zerbait. Lehenbizikoa bada, Espainiako ezkerraren porrotak aro luzea irekiko die eskuinari eta eskuin muturrari. Urteetako eta urteetarako inboluzioa.\nEspainiako ezkerrak ezin du hutsik egin, beraz. Baina itzelak dira oztopoak. Hasteko, CUPeko bozeramaileak kongresuan egokiro aipatu zuena: Europa eragozpen handia da politika ez-neoliberaletarako. Europatik etorri da neoliberalismoa konstituzioetan txertatzeko bulkada politiko-ekonomikoa. Galdera da zelan demontre gauzatuko den gobernu berriaren programa eta horrek eskatzen duen gastuaren handitzea (pentsioak, dependentzia, trantsizio energetikoa, eta abar, eta abar). Bide hori urratu nahi izanez gero, gaurko Europa inpugnatu behar litzateke, berreskuratuz hasierako Podemos hura (ez gaurkoa), eta berpiztuz Espainiako alderdi sozialistan duela hamarkadak erraustu zen nerbio kontra-hegemonikoa (eurak ez beste inor izan ziren Espainiako konstituzioan neoliberalismoa txertatu zutenak, gogoratu 135 artikulua).\nBigarren oztopoa da etortzear den krisi ekonomikoa. Finantza-sistema larri dabilela ez da inorentzat sekretua. Zorpetzea zeru goialdeetatik dabil (publiko eta pribatua), handik goitik txiki ikusteraino 2008ko eztanda finantzarioaren garaiko zenbakiak. Handitu egin da, aldi berean, finantza-sektoreak pilatutako arriskua.\nFinantza-sistema diru publikoarekin erreskatatzeko estrategia agortu ostean, 2012tik aurrera martxan jarri zen dirua egiteko makina (moneta-hedapeneko politikak), hori ere aurrekontu publikoen kargura, eta badira seinaleak hori ere agortze bidean dela. Epe laburrera neurriok itxurak egiteko balio izan dute, baina erdi epera are lehertze beldurgarriagoaren atarian jarri gaituzte. Kontua ez da eztanda gertatuko den, ezpada noiz. 2020ak baditu zenbait txartel.\nNoski, krisiaren inpaktua handia izango da berez belarrietaraino zorpetuta dagoen Espainiako Estatuan. Dagoeneko ezagutzen dugun amesgaiztoa (enpresen itxiera, kaleratze masiboak, langabezia gora, etxegabetzeak, beldurra eta haserrea...), baina kutsu oraindik dramatikoagoarekin. Bonba finantzarioa ezkerraren eskuetan lehertuz gero, politika aurrerakoietarako herritarren gogoa, baita fuksia koloreko ezkerreko egitasmoetarako gogoa bera ere, lozorroan gera daiteke gutxienez hamarraldi baterako.\nSakonago begiratuz gero, gutxiagok espero duen mamu are zantarragoa dugu aurrean: «2020ko Petrolioaren Krisi Handia» deitu dio energia kontuetan aditua den Antonio Turielek. Honezkero jakina da amaitzen hasia dela erregai fosilen aroa, hau da, globalizazioaren oinarri materiala. Eta amaitzear egon daiteke, gainera, azken urteotan AEBetako fracking-ak emandako kreditua eta horrek eragindako normaltasun sentsazioa (asko dira porrot egin duten enpresak). Hidrokarburo likidoen ekoizpena eskaritik behera gera liteke 2020an, eta, ondorioz, prezioek nabarmen egin dezakete gora.\nAre, duela ez horrenbeste Nazioarteko Energiaren Agentziak zioen hurrengo sei urteetan (2019-2025) petrolioaren likido guztiek behera egingo zutela nabarmen (nabarmena baita, besteak beste, petrolio konpainiak azken urteotan egiten ari diren desinbertsioa). Zehatzago, 2025ean gaur baino %34 gutxiago izango dugula. Kolosala da zenbakia. Kontu egin orain arte beti hazi dela petrolioaren ekoizpena (likido guztiak). Petrolio konbentzionalak gailurra jo zuen 2005ean, eta horrek eragina izan zuen 2008ko leherketa ekonomiko-finantzarioan, baina ez zen izan petrolioaren likidoek behera egin zutelako, baizik eta behar beste hazi ez zirelako. Beraz, aurreikuspenak zuzenak balira (baita jaitsiera balitz ere soilik aurreikusitakoaren erdia), jada berehalakoa da historiako energia jaitsierarik garrantzitsuena. Askok espero dute krisi ekonomikoa, seguruenera Sanchezen gobernuak ere bai, baina ez krisi ekonomiko hori.\nLitekeena da, beraz, Espainian desegonkortasun ekonomiko, sozial eta politikoa disparatzea epe labur samarrean, eta eskuinak, aukera ez galtzeaz gain, herritar beldurtu eta atsekabetuak gogotik xaxatuko ditu. Nago subiranismoak ere jokaleku horretan pentsatu eta birkokatu behar lukeela bere egitasmoa.\nMende honetan biziko dugun destinoa da: gora begiratuz gero, sabaia jota dugu hondakinekin, eta behera begiratuz gero, lurzorua agortze bidean dugu, gero eta baliabide gutxiagorekin. Azken bi mendeotako aurrerapen ekonomiko eta sozialak ekarri gaitu lurzoru agortua eta sabai betea ezaugarri dituen mundura. Gauzak horrela, hobe genuke esperantzarako dugun berezko joera kognitiboa uztartuko bagenu errealismorik gordinenarekin. Baita aldaketa erradikalak eragiteko prestutasun kontra-hegemonikoarekin ere. Logika kontra-hegemonikoaren indartzea baita esperantza ganoraz funtsatu dezakeen bakarra. Eta kondizio on samarretan irauteko premisa funtsezkoa.\nAraba eta Gipuzkoako zahar etxeetako hamar langilek positibo eman dute


Felix Likinianoren bizitzan murgildurik nenbilela, Kasilda Hernaezekin topo egin nuen. Tira, emakume bat! Ummm… Nor zen? Emakume anarkista bat 1930. hamarkadan, hots, aurreko mendean. Donostian. Ene! Sekulakoa iruditu zitzaidan. Bada, Kasildak eta haren bizitzak piztu zidan jakin-mina beste ezerk baino gehiago.\nIkertzen hasi nintzen, alegia, espetxe barrutik lagunei informazioa behin eta berriz eskatzen -batzuek nazkatzen esango lukete-. “Casilda miliciana” liburuarekin topo egin nuen eta anekdota ugari neureganatu nituen.\nNire espetxealdia luzatu egin zuten, Gorenaren doktrina zitalaren ondorioz, eta Kasilda, Felixekin batera, nire memorian instalatzen joan zen. 2013ko azaroaren 20an, Estrasburgoko sententziari esker, kaleratu egin ninduten. Orduan hasi nintzen Kasilda eta Likiren ibilbidea berreskuratzen. Kasildak Kortxoenean lan egin zuen, bere bizitza sindikalaren parte bat han garatu zuen. Horren adierazle zen bere omenez gaztetxean margotu zuten mural ederra. Zen. Izan ere, duela gutxi eraitsi baitzuten gaztetxea, eta muralaren arrastorik ez da egun. Kapitalaren legeak, Kasi.\nAmaran Kaxilda liburu-denda aurkitu nuen. Ustekabea. Bien aztarnak leku guztietan.\nLoiolan lagun-min bati bisita egitera joan eta Kasildaren senide batekin topo egin nuen. Berriz ere historia. 1936an Loiolako kuartelean garaipen polita lortu zuten militarren aurka. Bat batean, Likiren obraren zati handi baten testamentu-betearazlea bihurtu nintzen. Zehazki ez dakit nola. Brontze batzuk, eskaiolazko eskultura bat, dokumentazioa eta 84 koadro. Guztia nire eskuetan. Ardura halakoa! Bi militante hauen dimentsio ikaragarria berriro ere agerian.\nErakusketa handi bat antolatu genuen Amara auzoan. Zabala, irekia, zeharkakoa. Atzera 1936ko barrikadak irudikatu genituen: gure aldean, anarkistak, komunistak, abertzaleak, feministak, herritarrak. Eta bihotzetan mundu berri bat generamala konturatu ginen. Arroka kalean, Amaran, beste mural bat loratu zen. Auzoko gazteek margotu zuten oraingoan. Oroimenaren duina eta borrokaren eredua.\nBizitza berreraikitzen ari naiz Egia auzoan. Nirekin Likiren koadro bat etorri da. Kasilda leiho batean pausaturik azaltzen da. Eta Loiolan, Kasildaren iloba bati egindako galdera etorri zitzaidan burura: ”zure izeba ze kaletan bizi zen?” “Virgen del Carmen kalean, Egian”, erantzun zidan. Hunkituta geratu nintzen.\nKasilda Egiara bueltatu da. Kale berean bizi naiz orain. Kasilda Egiara bueltatu da. Agur eta ohore Kasi eta Liki! •


kritiken hemeroteka » Gogorkeria estaltzen duen majikotasuna\nLadix Petrirenekoa / Luis Mari Mujika / Erein, 1998\nGogorkeria estaltzen duen majikotasuna Jose Jabier Fernandez / Euskaldunon Egunkaria, 1998-10-31\nErein argitaletxearen azken emaitzak itxoiten ditugun bitartean, eta Durangoko Azokak laster ekarriko dituen lan berrien etorrera aiseago eramateko, uda baino lehenago argitaratu eta hemen oraindik jaso gabe genituen liburuen iruzkinak egingo ditugu.\nLehenengoa Luis Mari Mujikaren azken liburua da. Azkenaldi honetan argitaratutako azken lanak bezala, oraingoan ere Mujikak eleberri bat plazaratu du eta ekintza nagusiak iraganean gertatzen dira.\nLiburuari izenburua istorioaren protagonista nagusiak ematen dio: Ladix, Petrirenekoa. Bera izango baita Lizarbe herrixkan Ama Birjina ikusiko duen pertsona bakarra. Hala ere, horrelako mirariak gertatzen badira ere, ez Ladix bera eta ezta egoera ere ez dira nolanahikoak izango.\nLizarbe herrixkan abereak hiltzen dituen izurri larria dago zabalduta. Ondorioz, jendea, gizartea, oso arduratuta dabil, gehiengoa abereen salerostetik bizi baita. Izurriaren jatorria ez dute ezagutzen eta guztiak oso larriturik daude. Gainera, gauza hauetan gehienetan gertatzen den bezala, errua, arerioa, arrazonalki aurkitu ordez, pasioz bilatzen saiatuko dira.\nLadix Petrirenekoa dugu. Gaztea atzeratua da eta herrian trufa guztiak jasan behar ditu. Baina bera izango da Ama Birjina ikusiko duena eta, ondorioz, argitzeke duten kontua eta agerpena batuko ditu herriak eta Ladixi eskatuko dio Ama Birjinaren agerpena erabil dezala izurria urruntzeko.\nEleberrian beste gai eta pertsonaia desberdinetaz ere hitz egiten da, horien artean On Benjamin, herriko apaiza, da pertsonaia interesgarriena.\nLuis Mari Mujikaren beste eleberri bat, hau pentsatuko du batek baino gehiagok iruzkin hau irakurtzen duenean. Mujika euskal literaturan ezaguna da, eta gehienbat, estilo aldetik, Hego Amerikatik heldutako errealismo majikotik egon da gertu. Baina oraingoan desberdina da. Errealismoak eta majikotasunak lanaren ardatza izaten jarraitzen badute ere, eleberrian betetzen duten funtzioa desberdina da. Orain, Mujikaren ikuspuntua objetiboagoa da. Bere beste lanetan hurbiltasun handiagoa ikusten zitzaion. Majikotasuna badago, noski, baina estiloan baino gehiago gaian nabaritzen da. Gainera, gaia bera Mujikaren literatur bidean majikotasun gehien duen argudioa da. Badirudi kontraesana dela, baina horrela da. Istorioak gaiaren aldetik majikotasuna irabazi du, baina estilo aldetik, bestalde, galdu egin du. Gaiak duen majikotasunak estilo objetiboa, zuzena eta gogorragoa eskatu dio oraingoan Mujikari.\nIrrealitatetik gertu dagoen gai hau errealitatetik gertuago egotea Ladix pertsonaiaren karakterizazioak asko lagundu du. Mujikak ez du inoiz Ladix dulzifikatzen, ez du pertsonaia berezia bezala garatzen. Berdin egiten du herriarekin, bere giroarekin eta baita beste pertsonaiekin ere. Ondorioz, zenbait zatitan liburua gogorra egiten da, baina beti ere interesgarria. Hala ere, oraingo honetan Mujikak ezer gutxi berri gehiago eskaintzen digu. Estiloan aldaketa dago, bilakaera, eta gai aldetik gure egungo egoerarekin agian parekotasunak aurki ditzakegu, baina Mujikak berak ez du azken alderdi honetan gehiegi laguntzen. Ziur naiz, oraindik Mujikaren lan onenak irakurriko ditugula etorkizunean.


Gure plateretan errege!\nDuela 75 urte baino gehiago bere jatetxea ireki zuenean gure amama Justaren errezeta gorde genuen!\nTxipiroiak Ondarroako portutik ekartzen dizkigute eta momentuan prestatzen ditugu, behar den bezala. Txipiroiak edo txibiak beren tintan bigarren plater bikain bat dira, edo arroz zuri bat egin, eta jankide zorrotzena ere konkistatzeko gai den jaki bat lortuko duzu.\nstock-ean 1058 Ale\nTXIPIROIAK(%40)(MOLUSKUA), Tipula, Oliba Olioa, TINTA (MOLUSKUA), Gatza, Piper Berdea, Tomatea eta OGIA (GLUTEN).\nEduki dezake: KRUSTAZEOA, ARRAINA, ESNEA ETA APIOA.


Irekia Eusko Jaurlaritza - Gobierno Vasco :: Genero indarkeria jasan duten bederatzi emakumeen testigantzak jasotzen dituen filmea aurkeztu du Emakundek\nGenero indarkeria jasan duten bederatzi…\nGenero indarkeria jasan duten bederatzi emakumeen testigantzak jasotzen dituen filmea aurkeztu du Emakundek\ngenero indarkeriaren biktimak\n<img src="https://www.irekia.euskadi.eus/uploads/cover_photos/40539/original/volar.jpg" style="max-width:100%" alt="" />\nEmakunde-Emakumearen Euskal Institutuak “Volar” pelikula aurkeztuko du Donostiako Zinemaldian. Bertha Gaztelumendik zuzendutako pelikulan, indarkeria jasan duten bederatzi emakumeren testigantzak jasotzen dira. Ekimena emakumeek beraiek beraien testigantzak publiko egiteko sentitutako beharretik sortu da eta genero indarkeriaren aurkako lan ausarta eta konprometitua da.\nAstebetez elkarrekin biziko dira bederatzi emakumeak euren etxeetatik urrun dagoen baserri batean. Giro horretan, aukera izango dute lasaitasunez hitz egiteko euren bizitzei buruz, eta azaldu ahalko dute indarkeriak euren bizitzak nola baldintzatu dituen.\nEmakundek pelikula honen sorkuntza sustatu du emakume hauen testigantzak aldaketarako pizgarri izan daitezen, eta emakumeen kontrako indarkeriaren atzean zer dagoen azaltzeko ahalegina egiteko: nola eragiten die indarkeriak emakume hauen bizitzei eta euren ingurukoei, eta zein ondorio dakartzan. Pelikulako protagonistek gertatu zaiena kontatu nahi dute, gizarteak ulertu dezan zer den bizi izan dutena.\nPelikulak indarkeria jasaten duten emakumeen dibertsitatea erakusten du baita ere. Era honetara, protagonistak oso ezberdinak dira. Euren artean daude arkitektoa, unibertsitateko irakaslea, garbitzailea, gaztelaniazko irakaslea, historialaria, adinekoen zaintzailea, ikaslea eta boluntario lanak egiten dituen emakumea.\nAdin eta zeregin desberdinak dituzte baina elkar ezagutzeko gai dira hitzen beharrik izan gabe. Biolentziazko infernu horri aurre egiteko kuraiak batzen ditu baita pairatutako sufrimenduari zentzu bat eman nahi izateak ere. Eta euren bizi-esperientzia eskaintzen diete beste emakumeei eta gizarteari, eta ozen esaten diete inoiz izan direla indarkeriaren biktima baina gaur gainditu dutela eta beste emakume batzuentzako lagungarri izan daitezkeela. Pelikularekin, indarkeria jasan duten emakume guztiei eta indarkeriari aurre egiten ari diren guztiei egin nahi zaie omenaldia.\nvolar.jpg 300 KB (jpg)\n2020.eko maiatzak 29\nDesgaitasuna duten emakumeen errealitatea berdintasun politiketan txertatzeko esperientzia aurkeztu du Emakundek Istanbulen\nEusko Jaurlaritzak “Zer egin emakumeen kontrako indarkeriaren aurrean?” Gidaliburu berria argitaratu du, hizkera argira eta irakurketa errazera egokituta\n2020.eko maiatzak 04\nEuskadik Konfinamenduan zehar berdintasunaren eta emakumeen aurkako indarkeriaren arloan egindako jardueren berri eman du Sektoreko Konferentzian\nEmakundek indarkeriaren biktima diren emakumeen eskura dauden baliabideen eta zerbitzuen mapa geolokalizatua aurkeztu du\nEusko Jaurlaritzak, bere kontseiluan, 1.300.000 euro onartu ditu 2020an genero-indarkeriaren emakume biktimei laguntzeko (Gobernu Bilera, 2020-02-18)\nLehendakariak berretsi du genero indarkeriaren desagerrarazteko lana lehentasuna dela Euskadirentzat eta emandako pausoek atzera bueltarik ez dutela gogoratu du\n2020.eko apirilak 16\nErakundeak koordinatuta, COVID-19ak eragindako krisiaren aurrean indarkeria matxistaren biktima diren emakumeei arreta emateko erronkaren aurrean\n2020.eko irailak 29\nEusko Jaurlaritzak emakumeen eta gizonen berdintasunerako euskal legearen onarpena bizkortuko du eta berau Herri-mailako itun batekin osatuko du


HAZTEGIA Zirkozaurreren sorkuntza proiektua da, Eusko Jaurlaritzaren Sormen Lantegi Programak, Bizkaiko Foru Aldundiak eta Bilboko Udalak diruz babestutakoa. Haztegiaren barruan, Zirkozaurrek egonaldi artistikoak egiteko deialdia ireki du hurrengo helburuekin :\nZirku-konpainiak, sortze-bidean dagoen proiektu artistiko bat dutenak. Gehienez, 3 proiektu hautatuko dira; 2 Euskadikoak eta beste erkidego bateko proposamen artistiko bat.\nElkartze honen partaide izan nahi duten Euskal Herriko/Bizkaiko zirku,dantza,musika… artista profesionalei zuzenduta.\nHautagaitzen bidalketa eta kontaktua\nBidali posta elektronikoz deialdiaren inprimakia, hautagaitza funtsatzeko erabil daitekeen material gehigarriarekin batera, zirkozaurre@gmail.com.helbidera.\nHautagaitzaren mezu elektronikoak ezingo du 10MB baino gehiago eduki.\nLehentasunezko sarbideaHaztegia programaren prestakuntza profesional espezializatuan.\nAholkularitza pertsonalizatua proiekturako (salmenta-dosierraren prestaketa, banaketa-estrategia, fakturazioa, etab.)\nDiziplina artistiko desberdinetan heziketa, ezagutza edo menderatzea.\nLaborategiarekiko motibazioa eta interesa.\nArtista edo talde amateurrak, zirku garaikideko sorkuntza kolektibo baten parte izan nahi dutenak.\nAmateur gisa ulertzen da parte-hartzaileek ez direla inoiz zirku-konpainia baten parte izan, ez dutela parte hartu biran ibilitako sorkuntza-lan artistiko batean eta ez dutela egin 15 antzezpen baino gehiago.


Espainiako ikastetxeetako ordenagailu-kopurua Europako batezbestekoa baino handiagoa da, Telefónicaren txosten baten arabera | Consumer\nEspainiako ikastetxeetako ordenagailu-kopurua Europako batezbestekoa baino handiagoa da, Telefónicaren txosten baten arabera\nSarera konektatutako ikastetxeen %43k dagoeneko erabiltzen ditu ADSL konexioak\nLehen Hezkuntzan, Bigarren Hezkuntzan eta Lanbide Heziketan, 2001-2002 ikasturtean, 100 ikasleko 12,2 ordenagailu zeuden, eta goi-mailako hezkuntzan, berriz, 27, “Informazioaren Gizartea Espainian 2003” txostenaren arabera. Txosten horrek dio ehuneko horiek Europako batez bestekoa baino handiagoak direla.\nTelefónica de Españak egindako lan horren zenbait datu eman dituzte gaur operadorearen adituek, Madrilen, Espainiako Informazioaren eta Komunikazioaren Teknologiei (IKT) buruzko mahai-inguru batean.\n2002an 100 ikasleko Internetera konektatutako ordenagailuen kopuruari dagokionez, kopurua 7,3koa izan zen, txostenaren arabera, EBko batez bestekoaren aurretik (% 6,3). Gainera, jakinarazi du sarera konektatutako zentroen %43k dagoeneko erabiltzen dituela ADSL konexioak.\nHizlariek azpimarratu zuten Informazioaren eta Komunikazioaren Teknologiak ezartzeak hezkuntza-sistema malguagoa garatzea bultzatzen duela, etxetik edo lanpostutik ikasteko aukera ematen baitu, baita “eskola hedatua” -ikastetxearen eta ikasleen eta irakasleen arteko komunikazio digitala- eta “campus zabaldua” garatzeko aukera ere.\nAzkenik, adierazi zuten Internet bidezko ikaskuntza (“e-learning”) enpresa handietako prestakuntza-ahaleginaren % 5 dela, eta gure herrialdean hazteko itxaropena Europako handiena dela.\nikasleak ikastetxeak ordenadores-eu


Mezu antinuklearra Iberdrolako lasterketan sartu da - Ekologistak Martxan - Euskal Herria\nMezu antinuklearra Iberdrolako lasterketan sartu da\n2017ko martxoaren 25\nGaroñako Santa Marian gerta litekeen istripu nuklearraren aurrean egindako simulakroak izan duen parte-hartze arrakastatsua kontuan hartuta, Garoñaren Kontrako Foroak Iberdrolaren jarrera aldaketa modu positiboan baloratzen du. Simulakroaren jarraipena erabatekoa izan da eta guztiz jendetsua.\nHala eta guztiz ere, Foroarentzat Iberdrolak hartutako neurriak ez dira nahikoak eta hori isladatu nahi izan dute bapatean lasterketan modu baketsuan sartu diren hainbat pertsonek. Pertsona hauek Garoñako Santa Mariaren behin betiko itxiera eta eraispena eskatu dute Garoñaren Kontrako Foroaren izenean. Izan ere, benetako istripua gertatzekotan, gizakiongan eta ingurumenean izango lituzkeen ondorioak ikaragarrizkoak izango lirateke. Istripu nuklear baten aurrean, dena ez da izango abiadura eta prestakuntza kontua.\nGaroñaren kontrako Forotik, norbanako eta instituzio publikoak oligopolio energetikotik deskonektatu eta energia berriztagarrietako kooperatibetara pasatzera animatu nahi ditugu, eredu energetiko garbi, etiko eta berde baten alde eginez.\n← Iberdrolako gau lasterketa, istripu nuklear baterako simulakroa ”Energia trantsizioa eta demokrazia”ri buruzko Mintegia izango da martxoaren 30 eta 31ean Bilbon →


Errenterian hasiko da pilota egokituko txapelketa : Oarsoaldeko Hitza\nErrenterian hasiko da pilota egokituko txapelketa\nBihartik ekainaren 26ra bitartean jokatuko da, dena ondo bidean, Euskal Pilota Egokituko Txapelketaren XI. ekitaldia. Banaka eta binaka arituko dira tenis-paletan eta gomazko paletan pilotariak.\nEuskal Pilota Egokituko Txapelketaren XI ekitaldia larunbatean hasiko dira jokatzen. Lehen partidak Errenteria-Oreretan eta Usurbilen jokatuko dituzte. Agustina Otaola Raketista Profesionala frontoiak hartu du txapelketaren aurkezpena gaur goizean, eta bertan izan dira txapelketaren antolatzaile diren Gipuzkoako Pilota Egokituko Federazioko eta Gipuzkoako Pilota Federazioko ordezkariak, txapelketa hartuko duten, Errenteria, Idiazabal, Alkiza, Ataun, Asteasu, Usurbil Lasarte eta Zumaiako udal ordezkariekin, eta txapelketaren protagonista izango diren pilotarietako birekin: Beñat Lizaso eta Manu Quesada.\nHainbat kategoriatan jokatuko dute txapelketa pilotariek: tenis-paletan banaka eta bikoteka adimen elbarritasuna dutenek; eta gomazko paletan gurpil aulkian banaka eta binaka. Finalak, ekainaren 26an jokatuko dituzte Zumaian.\n11 urteko ibilbidea\nDuela 11 urte egin zuten lehenengo pilota egokituko txapelketa eta garai hartan integrazioaz, eskubideez eta ikusgarritasunaz hitz egiten zutela esan du aurkezpen ekitaldian Blanca Arangurenek, Gipuzkoako Kirol Egokituko Federazioko presidenteak, «urte horietan guztietan egoera aldatu da, eta horren erakusle da pilotariek ereindakoaren emaitza. Pilotari handiak ditugu, eta honek, etorkizun handia du».\nEmaitza hori, gainera, jende askoren lanari esker lortutakoa dela erantsi du, «Gipuzkoako Pilota Federazioaren eta Kirol Egokituko Federazioaren elkarlana dago atzean, sare sendoa sortu dugu». Klubak jarri ditu lehen lerroan, eta horiek egiten duten lan eskerga, «Mindara eta Pagazpe izan ditugu hasieratik lanean, eta benetan sinistu dute egiten ari direna».\nErronketako bat, emakume gehiago gerturatzea kirol egokitura, «pilota txapelketetan gutxiengoa bada ere oraindik, beti dago emakumeren bat. Kopuru hori handitzea da orain gakoa». Pandemia gorabehera, ilusio unean daudela orain gaineratu du Arangurenek, “harrobia sustatu behar bada ere, badator, ekitaldi asko ditugu aurretik. Ez dugu gure lekua aldarrikatu behar, gure lekua badugu”.\nPandemia garaian ez dela erraza izan baina azkenean lortu dutela txapelketa antolatzea esan du Gipuzkoako Pilota Egokituko Federazioko teknikari Jokin Olasagastik, “eremu gorria, laranja, horia, etengabe moldatzen ibili behar izan dugu, besteek bezala, baina kirol egokituaren kasuan ezin dugu ahaztu beste muga gehigarri batzuk dituela; Kirol egokituak ez du ohiko kirolak duen eskaintza eta espazioa, baina hori lortzeko bidean bi federazioak lan handia egin eta ilusio ikaragarria jartzen ari direla esan du.\nTxapelketaren agertoki finkoa bilakatu da Errenteria-Orereta eta Agustina Otaola pilotalekua, eta hori ohorea dela herriarentzat esan du Aizpea Otaegi alkateak. Berak hartu du nolabait, txapelketa jasoko duten herrietako udal ordezkarien izenean hitza. Gizarte berdinzale batekin sisnituta daudenentzat sekulako aukera dela txapelketa gaineratu du alkateak, “baita Mindara bezalako elkarte bat gurean izatea; begiak ireki dizkigu, eta elbarritasuna beste modu baten ikusten lagundu digu erakundeei zein herritarrei. Gizarte berdinzale baten alde egitea eta kirolaz gozatzea eskutik doaz”.\nBeñat Lizaso Usurbilgo Pagazpeko eta Manu Quesada Errenteriako Mindarako pilotariek ere hartu dute hitza. Biak arituko dira txapelketan, eta pozik azaldu dira «azkenean aukera izango dugulako jokatzeko». Pilotak askatasuna ematen diola esan du Lizasok, eta Euskal Herrian hain errotuta dagoen kirola sustatzea dutela helburu nabarmendu du Quesadak.\nIkuskizuna prest dago; eta ez da nolanahikoa izango.


Autopista Kanpora Errekaldetik! plataformak haserre agertu da Aburtok egindako adierazpenengatik, non "Udalaren presioei" egotzi die zubiaren eraisketan Foru Aldunadiak izandako jarrera aldaketa - Ekologistak Martxan - Euskal Herria\nJuan María Aburtok Bilboko Udalean egindako adierazpenen harira (2022/05/26), non Foru Aldundiaren jarrera aldaketa udalaren presioei egozten dien: «Pradalesek esan duena erakundeen arteko elkarlanaren emaitza da». Kanpora autobidea auzo-plataformatik adierazi nahi dugu ez gaudela batere gustura eta haserre adierazpen horiekin.\nAdierazpen horiek osoko bilkuran egin ditu. Bertan, udalaren mozio bat onartu da. Mozio horren bidez, diputazioari (hitzez hitz) eskatzen zaio, horrelako obra batek proiektu eta aurrekontuen konplexutasuna dakarrela jakinda, Bilboko HAPOn Errekalde auzorako onartutako saihesbideen aurreikuspenak gauzatzeko behar diren ahalegin teknikoak eta aurrekontukoak egin ditzala, ahalik eta denbora laburrenean.\nMozio hau gobernu taldearen (EAJ eta PSE) aldeko botoekin onartu da, bat gehiago eta bat bera ere ez gutxiago.\nBaina zein da oposizioak babestu EZ duen mozio honen jatorria? Izan ere, testu bat aldatzeko zuzenketa bat baino ez da testu hori, oposizioak proposatutakoa, eta bertan diputazioari eskatzen zaio eraikuntza-proiektu bat idatz dezala Errekaldeko saihesbidea gauzatzeko eta 2022an edo 2023an aurrekontu-zuzkidura konprometitzeko.\nZein testuk presionatzen du diputazioa? Udal-taldearena edo oposizioarena?\nNork izan du gai hau udalbatzan aztertzeko ekimena?\nAburtok berak, duela hilabete eskas, “Guk gure lana egin dugu” zioen, eta Foru Aldundiak proiektu honetarako aurrekonturik ez duela jakin ondoren Aldundiari kritika egitea saihestu zuen. Foru-bolantazoak udal-presioei erantzuten die?\nAstebete baino ez da Errekaldeko 500 bat bizilagunek eztanda egin zutela Bilboko Foru Aldundian eta Udalean gobernatu gaituzten politikarien gezur eta engainuen aurka, Errekaldeko autobidea eraistearen inguruan bete ez diren hainbeste promesen aurka, eta orain Aburtok esan digu bera izan dela diputazioari presioa egin diona, eta Pradalesek Errekaldeko saihesbidearen aurreko lanei ekitea lortu duela, eta hurrengo urteko aurrekontu-zuzkidura egiteko konpromisoa hartzea. Nork presionatu du diputazioa?\nEta diputazioari dagokionez, datorren urtean, hauteskunde urtean, foru aurrekontuetan Errekaldeko saihesbiderako partida bat gordetzea espero da.\nBehin eta berriz eskatu behar dugu gezurrak eta engainuak bertan behera uzteko, nahikoa dela esateko Errekaldeko autobidea eraisteari buruz hainbeste promesa ez betetzeagatik.\nNahikoa da ENGAINAK, MENTIRAK eta SUSTAPEN FALTSAK.\nAutopista Kanpora Errekaldetik!\n← Ekologistak Martxanek salatu du Barakaldoko Udalak zuhaitz bat moztu duela, Arteagabeitiako igogailu publikoak instalatzeko, transplantatu beharrean Ferrolen amaitu da tren publikoaren aldeko aldarrikapen martxa →


ORKESTRAKO 1. ENTSEGUA – IRAILAK 28\nHemen zaude: Home / Orokorra / ORKESTRAKO 1. ENTSEGUA – IRAILAK 28\n2017 - 09 - 14 EGILEA: Bizkargi Konta iezadazu\nIkasturte berriari hasiera eman diogu eta berriro ere Gorka Errezilen gidaritzapean abian jarrriko dugu Musika Eskolako Orkestra. Bertan parte hartzeko aukera izango duten ikasleek ondorengo musika-tresnetakoak izango dira: Biolina, Zeharkako Xirula, Klarinetea, Tronpeta, Tronboia, Bonbardinoa, Saxoa, Perkusioa, Pianoa eta Akordeoia. 1. Entsegua irailaren 28an izango da, arratsaldeko 7etan. Talde lanaren bidez ikaslearen motibazioa indartzea nahi dugu. Musikaren heziketan garrantzitsua ikusten dugu ikaslearen partehartzea talde-ekintzetan, bai ahots taldeetan baita instrumentu taldeetan ere Musika Eskola guztietako helburu nagusienetakoa baita. Ikaslearen motibazioa indartzeko lehenbailehen aukera eman nahi diegu ikasitakoa praktikan jartzeko nahiz eta teknika aldetik maila handirik ez izan. Gure asmoa, gehien bat musika egitea eta zaletasuna sortzea da, ez interprete handiak sortzea. Musika Eskolako Orkestran parte hartzea nahi duenak, finkatutako egutegia bete beharko du, bai entseguei eta baita emanaldiei dagokiona ere.\nInteresatuak, irailaren 25erako Idazkaritzan entregatu beharko du inprimaki bat bere aitak/amak edo tutoreak behar den lekuan sinatuta. Irakasle bakoitzak aipaturiko inprimakia klasean bananduko du. (behean ere klikatu eta ikus dezakezu).


Auzitegi nazionalak amnistiaren aldeko sei militante deklaratzera deiaren aurrean - Boltxe\nAuzitegi nazionalak amnistiaren aldeko sei militante deklaratzera deiaren aurrean\nGoizean zehar Amnistiaren Aldeko eta Errepresioaren Aurkako sei kide zeuden Audientzia Nazional espainolean deklaratzeko deituak. Haietako lau ez dira agertu epaitegiari inongo zilegitasunik ukatuta eta desobedientzia jarrera hartuta. Agertu diren biak 60 urte baino gehiagoko bi preso politiko ohi dira, kartzelan 15 urte inguru igaro dutenak eta bere garaian larri gaixorik egoteagatik askatu zituztenak. Deklaratzeari uko egin diote.\nGure bi kideak Madrilera joaten behartu dituztela salatzearekin batera eta euren osasun arazoak gogora ekarri ditugun honetan, preso gaixoen eta adintsuen egoera larria salatu nahi dugu berriz ere. Estatu espainolak eta frantsesak preso politiko gaixoen osasunaz baliatzen dira herri oso baten borroka baldintzatzeko eta preso hauen borondate eta jarrera politikoa menpean hartzen saiatzeko. Preso politiko gaixo batzuen osasun egoera zinez larria da, heriotzaren mugara eraman dituzte eta lehentasun osoa daukaten egoerak izanik, herriari militante hauen askatasunaren alde indarrak biltzeko deia egin nahi diogu.\nBukatzeko, azken orduko albiste baten arabera Urquijo faxistak protagonismo bila dabil berriz ere eta adierazpen askatasunaren kontrako eraso berri batean Audientzia Nazionaleko fiskaltzari informe bat bidali dio gure mugimenduak apirilaren 2an Errekalden ospatuko dituen kontzertuak, Pablo Haselena tarteko, debekatzea eskatuz. Eraso guzti hauen aurrean gure erantzuna lanean jarraitzea izango da. Hona hemen apirilaren 2ko Amnistia Eguneko ekimenetan eta bereziki arratsaldeko manifestazioan parte hartzeko arrazoi berri bat. Oztopo guztien gainetik, amnistia aurrera!!!\nEuskal Herrian, 2016ko martxoaren 29a.


Fiareren Europako Finantza Etiko eta Jasangarriei buruzko hirugarren txostena – OVES-GEEB\nFiareren Europako Finantza Etiko eta Jasangarriei buruzko hirugarren txostena\nUneko orria Fiareren Europako Finantza Etiko eta Jasangarriei ...\nFinantza Etikoen Fundazioak egindako txostenaren arabera, erakunde etikoek, errentagarritasun sozial hobea izateaz gain, emaitza ekonomikoetan tradizionalak gainditzen dituzte.\nFinantza etikoek etengabeko hazkundea izan dute lau hamarkadatan, eta errealitate ikusgarria eta oso finkatua dira Espainian ere. Iaz, 2.200 milioi pertsona bideratu zituzten, eta 1.400 milioi baino gehiago eman zituzten kreditutan, FETSek ekitaldi bakoitzean egiten duen barometroaren arabera. Erakunde hori sektoreko topaleku bihurtu da. Hauek dira estatuko erreferentziazko erakundeak: Triodos Bank, fundazio-forma juridikoarekin; Fiare Banca Etica, banku kooperatiboa; Coop57, finantza-zerbitzuen kooperatiba;–Credit, mikrokredituetan espezializatua, eta Arç, aseguru etikoen motorretako bat.\nBanku etikoek herritar kontzienteen aurrezkia mobilizatu nahi dute, eta gizartearentzat eragin positiboa eta eraldatzailea duten enpresa-proiektuetara bideratu, mundu demokratikoagoa, ekologikoagoa eta zuzenagoa eraikitzeko. Haien funtzio soziala onartu egiten da, baina, batzuetan, “ordezko” etiketa oztopo izaten da herritar askorentzat; izan ere, herritar horiek uste dute arrisku handiegia izango luketela aurrezkiak gainbegiratzeko, nahiz eta herrialde horretan milaka pertsonak diru asko galdu duten ohiko bankuek eskaintzen dituzten produktu toxikoekin (lehentasunezko partaidetzak, swap-ak, 2008-2010eko crash-arekin lurrundu ziren arrisku handiko inbertsioak, etab.) eta banku etikoek gainerako erakunde guztien banku zentralen babes- eta ikuskapen-eskema bera dutela, gordailuen bermea barne, 100.000 euro artekoa.\nBanka etikoa tradiziozkoa baino errentagarriagoa da sozialki, sistemikotzat jotzen diren koloso handiak barne, baina, horrez gain, kontuan hartzen dira analistek erabili ohi dituzten errentagarritasun finantzarioko metrika klasikoak, hala nola kredituen berankortasunetik hasi eta lortutako onuretaraino, Finantza Etikoak Fundazioak urtero egiten duen Europako sektoreari buruzko erradiografiaren arabera.\nErrentagarritasun ekonomiko konbentzionalaren konparazioa ere oso onuragarria da banku etikoarentzat, adierazle ohikoenen arabera: aktiboen errentagarritasuna (ROA) edo baliabide propioen errentagarritasuna (ROE). Azken kasu horretan, etekin garbia eta ondare garbia erlazionatzen ditu, eta 10 urtera, banku etikoko erakundeen batez besteko errentagarritasuna % 3,57koa izan da 2008. eta 2018. urteen artean, erakunde konbentzionalen batez bestekoaren bikoitza (% 1,79). Lurrunkortasun askoz txikiagoarekin: %0,41etik %3,28ra. Horrek esan nahi du emaitza nahiko konstantea izaten dela, ziklo ekonomikoa edozein dela ere; banku konbentzionalean, berriz, asko aldatzen da, errusiar mendian gora edo behera egotearen arabera.\nIturria: Alternativas Económicas\n« CIRIECen Ekonomia Sozialari buruzko Nazioarteko VIII. Kongresurako komunikazioak aurkezteko deia\nMaitelan: garbiketa eta zaintza kooperatibizatzeko saiakera »


Zigor Egia: “Aztertu behar dugu nazioartean ofizialki aritzeko ze aukera dauden” | EHK\nZigor Egia (Amurrio, 1975) Euskal Mendizale Federazioko presidente aukeratu berria da. Bere jaioterrian bizi da eta mendia du eta izan du betidanik bizitzaren ardatz. Arrigorriagako Padura mendi taldean dago federatuan eta bere herriko Mendiko Lagunak taldeko bazkide ere bada.\nEgun on, Zigor! Mendiko federazioan hauteskundeak izan berri dira. Nola joan da prozesua?\nDakizuenez Federazioetan 4 urtean behin hauteskundeak izaten dira. Oraingoan pandemiaren kontuagatik atzeratu egin dira eta aurtengo otsailean deitu ziren. Gu 8 laguneko talde bat aurkeztu gara, lehen aldiz parekidea, 4 gizonezko eta horrenbeste emakumezko: Javier Calvo Arabako mendi federazioko presidente izana; Ainara Aparicio, Bizkaikoaren idazkari izandakoa; Ana Gonzalez, diruzain bizkaitarra; Rikardo Hernani, bizkaitarra, mendiko hainbat liburu idatzitakoa; Alberto Ruiz de Azua, bizkaitarra ere; Arazeli Bejarano, gasteiztarra; Jose Ramon Aiastui, Arabako presidentea; Victor Manuel Vivar, Bizkaiko Medizale Federazioko presidentea; Koldo Sansienea, Gipuzkoako Mendi Federazioko presidentea; eta ni neu, arabarra izan arren Arrigorriagako Paduran federatua eta Bizkaiko Federazioko segurtasun arduradun izandakoa, besteak beste.\nUrte bat lehenago hasi ginen talde-lanean eta otsailean aurkeztu genuen geure burua. Ez zen beste hautagaitzarik izan eta beraz, bozkarik egin gabe atera ginen.\nZergatik aurkeztu zineten?\nEuskal Herria mendi zaletasunari oso lotuta dago. DNAn daramagu. Euskal Herriko etxe guztietan daude motxila bat eta mendiko botak. Egiten zena baino zerbait gehiago, zerbait diferentea egin zitekeela uste genuelako lanean jarri ginen 8 lagun eta aurkeztea erabaki genuen. Hala ere, aipatu behar dut ez garela zuzendaritzan 8 lagun 11 baizik, lurraldetako presidenteak ere zuzendaritzan baitaude.\nNondik datorkizu mendiarekiko lotura hori?\nBetidanik, txiki-txikitatik aitarekin joaten nintzen mendira. Mendiarekiko lotura zaletasuna baino gehiago da, nire bizitzako ardatza da. Egunero joaten naiz mendira, asteburuetan ere, eta pare bat espedizio egiten ditut urtean.\nNire etxera etorriko bazina, ikusiko zenuke leku guztietan mendiarekin zerikusi duten ikurrak daudela, etxea baino mendiko museoa ematen du.\nZe esperientzi on izan dituzu mendian?\nDenak onak datozkit burura. Himalaian egon naiz; Groelandian, zein munduko zenbait mendi lerrotan ere bai, eta izugarrizko esperientziak izan dira, baina atzo bertan inguruan dugun Ungino menditik ibili nintzen eta ederra izan zen hori ere. Ez dago zertan urrutira joan behar mendiaz gozatzeko. Eta ni behintzat pertsona bezala asko aberasten nau, pertsona hobea egiten nau.\nEta oroimen txarrik baduzu?\nMendian gabiltzanok badakigu arrisku batzuk hartzen ditugula, eta lagun batzuk hil zaizkit mendian. Eta momentu horietan zalantza batzuk ere izaten dituzu, merezi ote du? Horregatik segurtasunari garrantzi handia ematen diogu. Norbaitek duen esperientzia aipatzen didanean, beti galdetzen diot, ea zenbat gailur utzi dituen igo gabe, horren baitan neurtzen baitut esperientzia.\nBaina galderari zuzenean lotuz, ez dut esperientzia txarrik izan, gogorrak bai, baina pasatutakoan onak bezala gogoratzen dira.\nGoazen Mendiko Federazioaz hitzegitera. Presidentea zara. Zeintzuk dira EMFaren eginkizunak?\nAlde batetik zuzendaritza estrategikoa, politikoa eta teknikoa bideratzea, eta bestetik dauden batzorde guztiak koordinatzea.\nKontuan izan, federazio honek atal asko dituela: senderismoa, eskalada, eskia, espeleologia, mendi lasterketak, martxa nordikoa e.a. Eta tamaina handia duen federazioa dela. Oraintxe bertan, katalanen atzetik, Estatu Espainoleko handienak gara. 38.000 federatu ditugu (iaz 34.000 mila ginen baina pandemiagatik edo, gora egin du nabarmen federatu kopuruak).\nZeintzuk dira Federazioak dituen erronka nagusienak?\nHiru lurraldeetako federazioak eta Euskadikoak, denok, norabide berean lanean aritzea inportantea da. Eta funtzionamendu aldetik ere ezin du goitik behera aritu. Funtzionamendu horizontala behar da, nolabait armiarma sare gisa arituz, dauden batzorde eta asmo guztiak koordinatuz.\nBestalde, 2024an, ehun urte izango dira, “Federación Vasco-Navarra” sortu zenetik eta hori erabili nahi dugu Nafarroako Federazioarekin harremanak estutzeko eta elkarrekin zerbait amankomuna egiteko.\nEta ze oztopo nagusirekin aurkitzen zarete?\nOztopo garrantzitsuena denbora eza da. Kontuan izan, zuzendaritzako kide guztiok musu-truk ari garela honetan, bakoitzak dugun lanetik aparte egiten dugula. Badira langileak federazioan, kudeatzaile bat, 2 tekniko, eta 2 administratzaile, baina zuzendaritzakook geure lana dugu aparte eta denbora atera behar da, eskatzen dituen beharrak egiteko.\nZer moduzko harremana duzue Espainiako Federazioarekin?\nOna, oso ona esango nuke. Hainbat batzordetan gaude eta asanbladan ere parte hartzen dugu. Ni neu Espainiako Federazioko segurtasun batzordeko kidea ere izana naiz.\nEta nola dago Selekzioaren gaia?\nEgun hiru selekzio daude: eskalada, mendi eskia eta mendi lasterketena. Laugarren bat sortuko dugu: Ibilketa nordikoarena.\nDena den aztertu behar dugu, nazioartean ofizialki aritzeko ze aukera dauden.


Gure Zerbitzua - Dongguan Guangying Silizea Gelaren Teknologia Co., Ltd.\nIQC: Gure helburua produktuen kalitatea iturritik kontrolatzea da, produktu bakoitzaren materialak kalitate gorenekoak direla ziurtatzea.\nQE-IPQC: Prozesutik laginera eta produkziora arte prozesu osoa egiten da. Hasierako fasean, ingeniariek aldez aurretik egiaztatuko dituzte erlazionatutako kalitate eskakizunak.\nQE gainditu ondoren, produkzioa IPQC-rekin produkzio prozesuaren jarraipena egiten ari dela esan nahi du, arazoak aldez aurretik aurkitzea eta arazoak konpontzea ekiditeko.\nFQC: Ekoizpen prozesua kontrolatu ondoren, kalitatearen ikuskapena egingo da momentuan, "egokienaren biziraupena" lortzeko, produktu bakoitzak kalitatea, kolorea, gogortasuna eta tamaina bezalako kalitate baldintzak bete ditzan.\nOQC: Ontziratze, boxeo, karga eta abar prozesuan, egiaztatu berriro produktuan falta diren puntuak dauden "arrainak saretik irristatzea" ekiditeko.\nGure fabrikako produktu guztiak geruzaz geruza aztertuko dira bidalketaren aurretik, beraz, +1 bezeroen kalitate eskakizunak bete ondoren gure eskakizuna da! Gonbidatuen gehiegikeria oro da gure helburua, eta kalitate arazoak dira bizirauteko eta garatzeko kontzeptu nagusia lehiakortasun handiko aro honetan!


Ezinbesteko hitzorduz beteriko udazkena\nJoan den iraileko 22an ongietorria eman genion udazkenari. Gure ingurune naturalean irudirik ederrenetakoak eskaintzen dituzten 89 egun. Freskotasunak bere tokia hartuz doa eta Euskadiko parke eta basoetan udazken koloreak nagusitzen dira. Baina ba al dakizu zer datorren udazkenarekin batera? Euskadin ospatuko diren hitzordu interesgarrienen errepasoari ekingo diogu. Hona hemen udazkenean galdu ezin dituzun ospakizunen zerrenda.\nGernika mundu osoan ezaguna den hiribildua da. Egutegiko egunik interesgarrienetakoa udalerri honetan urriko azken astelehena da bertan oso azoka zoragarria antolatzen baita. Gure lurraldeko eta etxeko produktu naturalik hoberenak dastatzeko aukera berezia. Sortzen den jai giroari idi probak, pilota edo zesta partidak zein dantza erakustaldiak batzen zaizkio. Euskal kulturaren jai handi honetara milaka eta milaka bisitari hurbiltzen dira urtero.\nBehobia-San Sebastian: euskal udazkeneko kirol froga klasikoa\nUrriaren 12an milaka pertsona hurbiltzen dira Behobia-San Sebastian frogaren irteerara. Gure ingurunean ospatzen den tradiziorik handieneko 20 kilometroko lasterketa honetan erronka gainditu nahi duten ausartek auzokoen bultzada izaten dute ibilbidearen kaleetan zehar. Egun horretan Donostiako inguruneak milaka bisitari jasotzen ditu. Goi mailako giroa korrika egitea maite baduzu behin gutxienez egin beharreko hitzordu honen inguruan.\nArdoaraba: Arabako ardoaren festa.\nAbenduaren hasieran Vitoria-Gasteizek ardoaren inguruko festa antolatzen du. Bertan dozenaka ostalari eta upategik hartzen dute parte. Ardoarabak Arabako hiriburua erakargarri bihurtzen du. Festa honi esker ardorik hoberenak oso prezio onean dastatzeko aukera izaten dugu beti ere hiriko pintxorik hoberenen laguntzaz. Udazkenari Arabar Errioxako ardoak dastatuz agur esateko oso modu aproposa.\nNekaturren plan gehiago daukazu zain\nUdazkena jarduerez beterik dator. BIME Live Bilbon, Gatzaren Eguna Leintz-Gatzagan edo Vitoria-Gasteizko antzerki festibala Euskadin hurrengo hilabeteotan zain izango duzunaren adibideak dira. Begira ezazu gure agenda edo birpasatu gure ostatuetan bizi ditzakezun esperientziak. Ziur ihesalditxo perfektua antolatu ahal izango duzula. Itxura ona dauka, ezta? Ez pentsatu gehiago eta etorri! Zure zain gaude.\nHile honetako destinoa: Gernika